title: Sumi-e

text: Maalauspohjana käytetään ohutta japaninpaperia tai silkkiä, jonka alla on sopivan kokoinen huopakangas. Japaninpaperit valmistetaan usein mulperipuun nilasta. Muste saadaan hiertämällä mustetankoa erityisessä kivisessä astiassa jossa on tilkka vettä. Mustetanko valmistetaan poltettujen männynneulasten noesta, johon sekoitetaan eläinperäistä liimaa. Nokimassa muotoillaan tangoksi ja kuivatetaan. Kiinalaiset musteet ovat yleensä ruskean sävyisiä, japanilaiset sinisävyisiä. Siveltimiä on monia erilaisia kutakin tarkoitusta varten. Siveltimet tehdään esimerkiksi hevosten, karjan, lampaiden, susien tai vuohien karvasta. Siveltimen varsi on perinteisesti bambua. Valmiit teokset liimataan taustapaperille tai kankaalle ja niistä tehdään kuvarullia. Maalauksista voidaan tehdä myös sermejä. Yhtä kuvarullaa ei pidetä esillä pitkään, vaan kuvia vaihdellaan vuodenajan tai vieraiden mukaan.


title: Sumi-e

text: Sumi-e on vaikuttanut vahvasti varsinkin amerikkalaisiin abstrakteihin ekspressionisteihin.


title: Tosa Mitsuoki

text:
Tosa Mitsuoki (, 1617 Sakai Osaka Japani – 14. marraskuuta 1691 Kioto) oli japanilainen taidemaalari.
Tosan isä Tosa Mitsunori (1583–1638) oli myös taidemaalari. Hänen alkuperäinen nimensä oli Tosa Fujimitsu, mutta myös nimeä Tsuneaki käytettiin. Tosa vaikutti varhaisella Edo-kaudella (1603–1867). Hän elvytti maalaustaiteen Tosan koulukunnan ja sai arvonimen "virallinen hovimaalari".


title: Ilmari Huitti

text: Kustaa Ilmari Huitti (6. marraskuuta 1897 Vaskijärvi, Pyhäjärvi Ul. – 6. joulukuuta 1960 Karkkila) oli suomalainen taidemaalari.


title: Ilmari Huitti

text: Huitin vanhemmat olivat maakauppias Kaarle August Huitti (s. 23.11.1861 Marttila) ja Josefina o.s. Oila (s. 29.5.1863 Loppi). Hän opiskeli maalausta Alpo Sailon johdolla 1914 ja kävi vuosina 1915–1917 Suomen Taideyhdistyksen piirustuskoulun, jossa häntä opettivat Albert Gebhard ja Yrjö Ollila.


title: Ilmari Huitti

text: Huitti osallistui Suomen Taiteilijain näyttelyihin 1917 alkaen ja kansainvälisiin näyttelyihin Amsterdamissa ja Antwerpenissä vuonna 1931. Huitin realististen maalausten aihepiirinä oli usein hänen kotikylänsä Karkkilan Vaskijärvi ja sen ihmiset. Hän oli myös lahjakas muotokuvamaalari.


title: Ilmari Huitti

text: Huitti keräsi vanhaa talonpoikaisesineistöä ja säilytti Vaskijärven ja Lopen taloista keräämiään kokoelmia Vaskijärven Myllymäen entisessä torpassa. Hän siirsi myös kolme vanhaa aittarakennusta torpan viereen ja rakensi paikalle itselleen asunnoksi Aittamäki-nimisen talon vuonna 1951. Huitin kuoleman jälkeen varsinainen torpparakennus purettiin ja Huitin kokoelmat siirrettiin Karkkilan-Högforsin työläismuseoon. Huitin paikalle siirtämät aittarakennukset ovat kuitenkin edelleen jäljellä.


title: Ilmari Huitti

text: Huitti seurusteli 1930-luvulla helsinkiläisen seurapiirikaunottaren Marita Kaliman (1915–1978) kanssa. Kalima julkaisi vuonna 1940 romaanin "Uusi koti", jossa kuvattiin tätä päättynyttä suhdetta romaanin päähenkilöiden ”Simo Haikan” (Ilmari Huitti) ja ”Kaari Rantalan” (Marita Kalima) kautta. Marita Kalima, joka oli kielentutkija Jalo Kaliman tytär ja teatterinjohtaja Eino Kaliman veljentytär, meni myöhemmin naimisiin Pekka Niemeläisen kanssa ja piti yhdessä miehensä kanssa naisten kappaliikettä Helsingin Bulevardilla.


title: Ilmari Huitti

text: Huitti testamenttasi Karkkilan Vaskijärvellä sijainneen huvilansa Aleksis Kiven Seuralle kirjailijoiden lomanviettopaikaksi. Kirjailija Veijo Meri vietti perheineen kesän 1961 tällä huvilalla ja Ilmari Huitista kuulemiensa kertomusten perusteella hän loi taiteilija ”Otto Kukkakosken” henkilöhahmon valmisteilla olleeseen romaaniinsa "Peiliin piirretty nainen" (1963). Meri sai aiheen romaaniinsa löydettyään huvilan ullakolta Marita Kaliman Huitille lähettämiä kirjeitä. Kalima esiintyi romaanissa ”Kaarina Hallakorven” nimellä.


title: Sauber C24

text: Sauber C24 oli Sauber-tallin viimeinen Formula 1 -auto ennen Sauberin myymistä BMW:lle. Auton suunnitteli saksalainen Willy Rampf kaudelle 2005. Autoa ajoivat kanadalainen vuoden 1997 maailmanmestari Jacques Villeneuve ja brasilialainen Felipe Massa. Autossa oli Ferrarin valmistama, Petronasiksi nimetty moottori sekä Michelinin valmistamat renkaat.


title: Sauber C24

text: Kausi alkoi kahdella pisteettömällä kilpailulla. Ensimmäiset pisteet autolla saavutettiin Bahrainin GP:stä, jossa Massa ylsi seitsemänneksi. Seuraavana ajetussa kilpailussa, San Marinon GP:ssä, Villeneuve ajoi neljänneksi. Kolmen pisteettömän kilpailun jälkeen Kanadan GP:ssä autolla saavutettiin lisää pisteitä, kun Massa oli kilpailun neljäs. Yhdysvaltain GP:ssä kaikki Michelinejä käyttäneet tallit vetäytyivät turvallisuussyistä joten autolla ei saavutettu kilpailusta pisteitä. Ranskan GP:ssä Villeneuve ylsi kahdeksanneksi. Autolla kerättiin lisää pisteitä Saksan ja Belgian GP:stä. Auton viimeiset pisteet saavutettiin kauden viimeisestä kilpailusta, Kiinan GP:stä, jossa Massa ajoi kuudenneksi.


title: Sauber C24

text: Autolla kerättiin 20 pistettä, mitkä oikeuttivat kahdeksanteen sijaan valmistajien MM-sarjassa.


title: Back to the Egg

text: Back to the Egg on Wings-yhtyeen viimeinen albumi, joka julkaistiin kesällä 1979.


title: Back to the Egg

text: "Kaikki kappaleet kirjoittanut Paul McCartney, ellei toisin mainita."


title: Back to the Egg

text: Vuoden 1993 uusintapainoksen bonuskappaleet


title: Ari Artkivi

text: Ari Osmo Antero Artkivi (ent. Pöntinen, s. 12. lokakuuta 1950 Helsinki) on suomalainen näyttelijä.


title: Ari Artkivi

text: Artkivi aloitti ammattiuransa näyttelijäharjoittelijana Teatteri Jurkassa, Sakari Jurkan johtajakaudella vuonna 1974. Hän käytti vuoteen 2000 asti lainanimeä Pöntinen, kunnes otti käyttöön oman sukunimensä.


title: Ari Artkivi

text: Artkivi on ollut kiinnitettynä useaan pienempään laitosteatteriin ja vapaaseen ryhmään. Hän on esiintynyt useissa televisiosarjoissa, muun muassa "Rauhanranta 12", "Hauskaa hatun täydeltä", "Komisario Baskervillen seikkailut" sekä "Tuumasta toimeen". Artkivi on toiminut myös teatteriohjaajana ja käsikirjoittajana.


title: Ari Artkivi

text: Artkivi on ollut naimisissa vuodesta 1981 lähtien vaimonsa Ritvan kanssa. Artkiven isä Osmo Pöntinen näytteli 1950-luvulla Vallilan työväen näyttämöllä, sekä useissa kotimaisissa elokuvissa.


title: Alpo Sailo

text: Alpo Sailo (vuoteen 1902 Albin Leopold Enlund; 14. marraskuuta 1877 Hämeenlinna – 6. lokakuuta 1955 Helsinki) oli suomalainen kuvanveistäjä ja taidemaalari. Hänen työnsä edustavat hengeltään pääasiassa kansallisromanttista idealismia ja ovat tyylillisesti realistisia. Useat hänen töistään esittävät runonlaulajia ja kulttuurihenkilöitä.


title: Alpo Sailo

text: Alpo Sailo oli kolmilapsisen perheen vanhin lapsi. Nuorimmainen kuoli varhain ja jäljelle jäi vain Albin (Alpo) sekä Ilma. Vanhemmat maanmittausinsinööri Henrik Albin Enlund sekä Krista Muhr olivat kumpikin kotoisin Raumalta.


title: Alpo Sailo

text: Isä innosti lapsia piirtämään mutta kuoli jo ennen lasten kouluikää ja tämän vuoksi äiti muutti lasten kanssa Hämeenlinnasta Turkuun.


title: Alpo Sailo

text:
Sailo työskenteli aluksi koristeveistäjänä Bomanin huonekalutehtaassa ja aloitteli samalla taideopintojaan.
Aluksi Suomen Taideyhdistyksen piirustuskoulussa (nyk. Kuvataideakatemia) 1895–1897 opettajinaan Elias Muukka sekä Victor Westerholm. Tämän jälkeen Taideteollisuuskoulussa Helsingissä 1898–1899. Akseli Gallen-Kallelan oppilaana sekä apulaisena hänen ateljeessaan Ruovedellä 1900–1901 ja tämän jälkeen vielä Firenzessä 1901 sekä Budapestissä 1902–1903.


title: Alpo Sailo

text:
Suomen taideyhdistyksen piirustuskoulussa Alpon kanssa samalla luokalla olivat muun muassa Yrjö Liipola, Carl Bengts ja John Engelberg, joka sittemmin avioitui Alpon sisaren Ilma Sailon kanssa. Sailon huonetoveriksi tuli taiteilija Aarno Karimo, joka sittemmin oli erittäin tiiviisti mukana Sailon elämänvaiheissa. Karimon taidesuuntaus sekä ajatusmaailma oli Sailon tavoin erittäin kansallismielistä. Kumpaakin kiehtoi Kalevala, ja he vaikuttivat aktiivisesti kansallismielisissä piireissä. Kummatkin olivat myös mukana perustamassa Voimaliittoa.
Akseli Gallen-Kallela kiinnitti huomionsa Sailon keskeneräiseen patsaaseen vieraillessaan Taideteollisuuskeskuskoulussa (nyk. Ateneum). Gallen-Kallela pyysikin Sailoa ottamaan häneen yhteyttä. Näin Sailosta tuli Gallelan oppilas ja apulainen. Myöhemmin taiteilijoiden välille kehittyi vahva ystävyyssuhde, joka kesti läpi elämän. Sailo oli auttamassa Gallen-Kallelaa Suomen Paviljongin valmisteluissa Pariisin maailmannäyttelyä varten.


title: Alpo Sailo

text: Sailo oli myös yksi vuonna 1910 perustetun Suomen Kuvanveistäjäliiton perustajajäsenistä.


title: Alpo Sailo

text: Sailo oli aktiivinen suomalaisuusaatteen kannattaja, ja hänet tunnetaankin ennen kaikkea hänen runolaulajista tekemistään patsaista. Näitä olivat muun muassa Sortavalan "Runonlaulajan patsas" (1935) ja Larin Parasken patsas Hesperian puistossa Helsingissä (1949). Hänen suurimpia teoksiaan on muun muassa vuonna 1921 paljastettu M. A. Castrénin muistopatsas Kansallismuseon edustalla Helsingissä.


title: Alpo Sailo

text: Sailo tunnettiin myös muotokuvamaalarina. Hän oli Gallen-Kallelan kanssa vankkoja kansallisromantiikan vaalijoita ja olivatkin Kalevalaseuran perustajajäseniä. Sailon suurin unelma oli Kalevalatalon toteutuminen. Kalevalatalo oli Kalevalaseuran toinen päätavoitteista kuvitetun Kalevalan ohella. Suunnitelmia talosta teki Carl Bengts sekä Eliel Saarinen. Vuonna 1934 Sailo valmisti Porissa sijaitsevaan Juseliuksen mausoleumiin uudet pronssiset ulko-ovet Gallen-Kallelan 1917 tekemien suunnitelmien mukaan.


title: Alpo Sailo

text: Alpo Sailo avioitui 1906 laulajatar Helga Eleonora Lindströmin kanssa. Tästä avioliitosta syntyi neljä lasta, jotka ikäjärjestyksessä ovat Hilkka-Liisa, Monna-Liisa Elonora, Merike Christina ja Carl Jyrki. Tämä avioliitto loppui samana vuonna (1938) kun toinen alkoi. Toisen avioliiton Alpo Sailo solmi oppilaansa viipurilaisen taiteilija Nina Sailon kanssa. Heille syntyi tästä avioliitosta neljä lasta, jotka ikäjärjestyksessä ovat Nina Anni, Pertti Alpo, Seppo Ilari Alpo ja Arpad Alpo. Myös aviopuolison Nina Sailon taide keskittyi paljon Kalevalan sekä kansallisromantiikan ympärille. Syy opettajan ja oppilaan lähentymiseen voi olla 1937 kesällä Karjalaan kahdestaan tehty useita kuukausia kestänyt matka, jonka aikana he tapasivat ja piirsivät vielä elossa olevia runolaulajia.


title: Alpo Sailo

text: Alpo Sailo oli vahva itsenäisyyden kannattaja ja ajoi monien muiden aikalaistaiteilijoiden tavoin Suomen itsenäistymistä. Tämä näkyy myös hänen taiteessaan ja tekemisissään, jotka pohjautuvat pitkälti Suomen identiteetin ympärille. Nimensä hän vaihtoi Albin Enlundista Alpo Sailoksi vuonna 1901 osana halua olla täydellisesti suomalainen. Keisarin poistaessa Suomelta autonomian (1899) ja komentaessa suomalaiset miehet Venäjän armeijaan, Alpo Sailo kiersi pitkin Suomea organisoimassa kutsuntalakkoja, muun muassa estämällä kutsuntojen valmisteluja ja kehottamassa pappeja olemaan lukematta kutsuntakäskyjä kirkossa. Tilanteen kuumetessa 1901 Sailo päätti lähteä maasta ulkomaille taidetta opiskelemaan, jolloin hän päätyi aluksi Italiaan Firenzeen ja tämän jälkeen siirtyi opiskelemaan Unkariin Budapestiin vuosina 1902–1903. Suomeen Sailo palasi vuoden 1903 aikana tilanteen hieman rauhoituttua.


title: Alpo Sailo

text: Sortokausien aikana Sailo oli mukana ns. aktivistiliikkeessä. Suurlakon aikana vuonna 1905 Sailo oli luomassa vapaaehtoista suojeluskaartia Helsingin alueelle. Ystäviensä kanssa he tukivat myös Venäjän vallankumouksellisia, jotka halusivat muiden uudistusten ohella palauttaa Suomeen autonomian. Muun muassa Maksim Gorkista tuli heidän ystävänsä, ja Gorkin paetessa Venäjältä Berliiniin 1906 hän kulki Suomen läpi henkivartijoinaan muun muassa Gallen-Kallela, Sailo ja taiteilija Aarno Karimo. Hän sekaantui myös latvialaisten bolševikkien helmikuussa 1906 tekemään Venäjän valtionpankin Helsingin konttorin ryöstöön yhdessä usean muun suomalaisten aktivistin, kuten K. G. K. Nymanin ja Walter Sjöbergin kanssa.


title: Alpo Sailo

text: Suomen sisällissotaan Sailo osallistui valkoisten riveissä taistellessaan. Hän osallistui useisiin taisteluihin, viimeisimpänä Helsingin valtaukseen huhtikuussa. Alpo Sailo oli kuitenkin ennen kaikkea humanisti, ja hän järkyttyi veriteoista aina, olivatpa ne punaisten tai valkoisten tekemiä. Hän myös pelasti punaisia vankeja teloituskomppanian edestä. Myöhemmin sodan loputtua nämä samat vangit tulivat kiitokseksi henkiensä pelastamisesta veistämään taiteilijan Kauniaisissa sijainneen kodin eteen kookkaat portit puusta.


title: Alpo Sailo

text: Taiteilija perusti oman ateljeen Helsinkiin Antinkadulle (nyk. Lönnrotinkatu 4). Tästä ateljeesta, tai ystävien nimeämänä ”Sailon Salongista”, muodostuikin tukikohta useille kulttuurielämän vaikuttajille sekä Sailolle itselleen. Täällä hän tapasi toisen vaimonsa Nina Sailon, opetti oppilaitaan ja valmisti teoksiaan. Ateljee toimi myös Sailon sekä Gallen-Kallelan yhteisateljeena jonkin aikaa. Ateljeessa usein nähtyjä vieraita olivat muun muassa Toivo Kuula, Eliel Saarinen, Jussi Mäntynen, Toivo Wuorenrinne, Eino Leino, E. N. Setälä, Kyösti Vilkuna, Robert Kajanus ja Matti Äyräpää.


title: Alpo Sailo

text: Alpo Sailo kuoli 6. lokakuuta 1955 ollessaan kotimatkalla ateljeestaan Nina Sailon kanssa. Hänen tiedetään sanoneen ”mihin minä jään, siitä jatkaa vaimoni”, ja tämä pitikin paikkansa. Nina Sailo teki paljon aiheeseen liittyviä julkisia patsaita ja sekä mitaleja. Hän viimeisteli miehensä keskeneräisiä töitä ja jatkoi siitä mihin Alpo Sailo jäi.


title: Okay Temiz

text: Okay Temiz (s. 1939, Istanbul, Turkki) on Turkin johtava jazz- ja fuusiomuusikko. Temiz on asunut myös Suomessa ja Ruotsissa tehden myös useita yhteistyöprojekteja pohjoismaalaisten jazzmuusikoiden kanssa. Eräs Temizin merkittävimmistä pohjoismaisista yhtyeistä oli Ruotsissa toiminut Oriental Wind, joka tuotti fuusioita yhdistäen jazziin muun muassa turkkilaista ja intialaista musiikkia.


title: Live at the US Festival

text: Live at the Us Festival on Triumphin livealbumi ja DVD, joka on julkaistu 2003. Massiivinen US Festivaali järjestettiin kolmen päivän ajaksi San Bernadinoon Kaliforniassa toukokuun 28.–30., 1983. Triumph saapui toukokuun 29, jota kutsuttiin "Heavy Metal Sunnuntaiksi" ja silloin esiintyivät myös Ozzy Osbourne, Judas Priest, The Scorpions, Mötley Crüe, Quiet Riot ja Van Halen. Kunntelijoiden määrä vaihteli kolmena päivänä, mutta kasvoi "Heavy Metal Sunnuntaina" noin 500 000 kuuntelijaan. DVD:n dokumenttiosassa esitetään taustatietoja esitysten yhteensovittamisesta. Myös kaikki salama-, pyro-, savu- ja valotekniikasta selitetään. Rik Emmett kertoo laulunkirjoitustyöstä kotonaan. He haastattelivat myös muita kuuluisuuksia kuten Ronnie James Dioa, joka myös oli mukana show'ssa. Kaksi videota, "Spellbound" ja "Follow Your Heart", on mukana levyllä. Myös Gil Moore ja Mike Levine antoivat 15-minuutin haastattelun vuonna 2003.


title: Nestorios

text: Nestorios (300-luvulla Syria Euphratensis, Anatolia — n. 451 Panopolis, Egypti) oli nestoriolaisen kristinuskon perustaja.


title: Nestorios

text: Nestorioksen vanhemmat olivat persialaisia ja hän opiskeli ja vihittiin papiksi Antiokiassa. Vuonna 428 ollessaan Konstantinopolissa piispana hän joutui ankaraan kiistaan Aleksanrian patriarkka Kyrilloksen kanssa Kristuksen ihmisyydestä ja jumaluudesta. Nestorioksen mukaan Kristuksessa oli kaksi persoonaa, jumalallinen ja inhimillinen. Tämän vuoksi Nestorios ei myöskään hyväksynyt Neitsyt Mariasta käytettyä arvonimeä "Theotokos", ""jumalansynnyttäjä"", sillä hänen mukaansa Maria oli synnyttänyt ainoastaan Kristuksen ihmimillisen persoonan, kun taas Kristuksen jumalallisella persoonalla eli Jumalalla ei ollut äitiä. Nestorioksen näkemys tuomittiin harhaopiksi Efesoksen kirkolliskokouksessa, ja Nestorios joutui lähtemään maanpakoon aluksi Libyaan ja myöhemmin Egyptiin.


title: Naisten 10 metrin liikkuva maali ammunnan Euroopan-mestaruuskilpailuissa 2008

text: Naisten 10 metrin liikkuvan maalin kilpailu vuoden 2008 ilma-aseiden EM-kilpailuissa käytiin Winterthurrissa 28. helmikuuta. Lajissa naiset ampuvat ensin 20 hidasta juoksua ja sitten 20 nopeaa juoksua. Joukkuekilpailussa joukkueen muodostaa kolme samanmaalaista kilpailijaa.


title: Albert Sidney Johnston

text: Albert Sidney Johnston (2. helmikuuta 1803 – 6. huhtikuuta 1862) oli Yhdysvaltain armeijan ammattiupseeri ja etelävaltioiden kenraali Yhdysvaltain sisällissodassa. Konfederaation presidentti Jefferson Davis piti häntä konfederaation hienoimpana kenraalina ennen Robert E. Leen nimitystä Pohjois-Virginian armeijan komentajaksi. Johnston kaatui varhaisessa vaiheessa Shilohin taistelussa, ja oli korkea-arvoisin konfliktissa kaatunut upseeri.


title: Albert Sidney Johnston

text: Johnston syntyi Washingtonissa Kentuckyssä nuorimmaksi pojaksi tohtori John ja Abigail Harris Johnstonille. Hänen isänsä oli kotoisin Salisburystä, Connecticutista. Vaikkakin Albert Johnston syntyi Kentuckyssä, hän eli suurimman osan elämästään Texasissa, mitä hän piti kotinaan. Hän sai koulutusta aluksi Transylvanian yliopistossa Lexingtonissa, missä hän tapasi oppilastoverinsa Jefferson Davisin. Molemmat pääsivät USA:n sotilasakatemiaan, Jefferson kaksi vuotta Johnstonin jälkeen. 1826 Johnston valmistui kahdeksantena luokastaan West Pointissa ja sai komennuksen 2.luutnantiksi USA:n 2. jalkaväkeen. Hänet lähetettiin palveluspaikkoihin New Yorkiin ja Missouriin ja hän palveli mustien haukkojen sodassa 1832 kenraali Henry Atkinsonin esikuntapäällikkönä. 1829 hän nai Henrietta Prestonin. Hän erosi palveluksesta 1834 ja palasi Kentuckyyn pitämään huolta kuolevasta vaimostaan, joka kaksi vuotta myöhemmin menehtyi tuberkuloosiin. Heillä oli yksi poika, eversti William Preston Johnston, joka myös tuli palvelemaan konfederaation armeijassa.


title: Albert Sidney Johnston

text: Huhtikuussa 1834 Johnston lähti farmariksi Texasiin, mutta liittyi sotamiehenä Texasin armeijaan Texasin itsenäisyyssodan aikana Meksikon tasavaltaa vastaan vuonna 1836. Kuukautta myöhemmin Johnston ylennettiin majuriksi ja kenttäadjutantiksi kenraali Sam Houstonille. Hänet nimitettiin kenraalin adjutantiksi majurina Texasin tasavallan armeijaan 5. elokuuta 1836. 31. tammikuuta 1837 hänestä tuli vanhempi prikaatinkenraali Texasin armeijan komentoon.


title: Albert Sidney Johnston

text: 7. helmikuuta 1837 hän kävi kaksintaistelun Texasin armeijan kenraalimajuri Felix Hustonin kanssa, he haastoivat toisensa Texasin armeijan komennosta; Johnston kieltäytyi ampumasta Hustonia ja menetti asemansa haavoituttuaan lantioon. Texasin tasavallan toinen presidentti Mirabeau B. Lamar nimitti hänet sotaministeriksi 22. joulukuuta 1838. Johnstonin piti suunnitella Texasin rajaseudun pulustusta Meksikon invaasiota vastaan ja vuonna 1839 kävi kampanjan intiaaneja vastaan Pohjois-Texasissa. Helmikuussa 1840 hän erosi ja palasi Kentuckyyn, missä nai Eliza Griffinin 1843. He asettuivat isolle plantaasille China Groveen Brazoria Countyyn Texasiin.


title: Albert Sidney Johnston

text: Johnston palasi Texasin armeijaan Meksikon-USA:n sodan aikana kenraali Zachary Taylorin alaiseksi everstiksi 1. Texasin kiväärivapaaehtoisiin. Hänen vapaaehtoisensa palvelussopimus päättyi juuri ennen Monterreyn taistelua. Johnston onnistui saamaan muutamia vapaaehtoisia jäämään ja taistelemaan kun taas hän itse palveli tarkastaja-kenraalina vapaaehtoisjoukossa ja osallistui Monterreyn ja Buena Vistan taisteluihin. Johnston jäi plantaasilleen, kunnes USA:n silloinen presidentti Taylor nimitti hänet Yhdysvaltain armeijaan majuriksi ja kassanhoitajaksi joulukuussa 1849. Hän palveli tuossa asemassa yli viisi vuotta, teki kuusi matkaa ja matkusti yli 4.000 mailia vuosittain intiaanien rajaseudulle Texasissa. Hän palveli Texasin rajaseudulla ja muualla lännessä. 1855 presidentti Franklin Pierce nimitti hänet everstiksi 2. USA:n ratsuväkeen (yksikkö joka edelsi modernia 5. ratsuväkeä), uuteen yksikköön, jonka hän organisoi. Johtohahmona Utahin sodassa hän johti USA:n joukkoja, jotka pystyttivät ei-mormonien hallinnon entiseen mormonien territorioon. Hän sai ylennyksen prikaatinkenraaliksi 1857 palveluksestaan Utahissa. Hän oli 1860 Kentuckyssä 21. joulukuuta saakka, jolloin hän purjehti Kaliforniaan ja otti komentoonsa rannikkopuolustusalueen.


title: Albert Sidney Johnston

text: Sisällissodan syttyessä Johnston oli rannikkopuolustusalueen komentajana Kaliforniassa. Jotkut kalifornialaiset innostivat häntä viemään joukkonsa itään liittymään unioniin konfederaatiota vastaan. Hän erosi 9. huhtikuuta 1861, samalla hetkellä kun kuuli Texasin eroamisesta unionista. Hän jäi Kaliforniaan kesäkuuhun asti. Ripeän marssin jälkeen Arizonan autimaan ja keskisten osavaltioiden halki hän saavutti Richmondin Virginiassa, 1. syyskuuta 1861. Siellä Johnstonin nimitti kenraaliksi hänen vanha ystävänsä Jefferson Davis. 30. toukokuuta 1861 Johnstonista tuli toieksi korkein etelävaltioiden kenraali (vähän tunnetun Samuel Cooperin jälkeen) läntisen taistelunäyttämön päällikkönä. Hän kasvatti Mississippin ameijan puolustamaan konfederaation linjoja Mississippijoelta Kentuckyyn ja Allegheny-vuorille.


title: Albert Sidney Johnston

text: Vaikka konfederaatio sai moraalia nostattavan voiton Bull Runin taistelussa idässä 1861, asiat lännessä menivät huonosti 1862. Johnstonin alaiset kenraalit menettivät Fort Henryn 6. helmikuuta 1862 ja Fort Donelsonin on 16. helmikuuta 1862, silloiselle unionin prikaatinkenraali Ulysses S. Grantille. Johnstonia on syytetty huonoista päätöksistä hänen valittuaan prikaatinkenraalit Tilghmanin ja Floydin noihin elintärkeisiin asemiin, eikä johtanut linnoitusten riittäviä rakennustöitä. Unionin kenraalimajuri Don Carlos Buell valtasi elintärkeän kaupungin Nashvillen Tennesseessä. Kenraali P. G. T. Beauregard lähetettiin länteen liittymään Johnstonin joukkoihin ja he järjestivät joukkonsa Corinthiin Mississippiin suunnitellen yllättävänsä Grantin joukot Pittsburg Landingissa Tennesseessä.


title: Albert Sidney Johnston

text: Johnston keskitti suuria joukkojaan taistelualueen ympärille ja käynnisti Grantia vastaan äkillisen yllätyshyökkäyksen Shilohin taistelussa 6. huhtikuuta 1862. Kun konfederaation joukot juoksivat unioni leirien läpi Johnston näytti olevan kaikkialla henkilökohtaisesti johtamassa ja ajamassa joukkojaan eteenpäin ja taaksepäin linjalla. Kello 14.30 johtaessaan yhtä hyökkäyksistä hän haavoittui saatuaan luodin oikean polvensa taakse. Hän ei ajatellut tuolloin haavoittuneensa vakavasti, ja lähettikin sen sijaan henkilökohtaisen lääkärinsä hoitamaan unionin haavoittuneita. Luoti oli itse asiassa katkaissut hänen reisivaltimonsa ja hänen saappansa täyttyi verestä . Muutamassa minuutissa hänen esikuntansa jäsenet huomasivat hänen miltei putoavan hevosen selästä ja kysyivät oliko hän haavoittunut, ja mihin hän vastasi: "Kyllä ja pelkään että vakavasti". On mahdollista että hänen kaksintaistelunsa vuonna 1837 oli aiheuttanut hermovaurion tai turtumuksen hänen jalkaansa, eikä hän seurauksena syntynyttä haavaa. Johnston vietiin pieneen rotkoon, jossa hän vuoti kuiviin minuuteissa.


title: Albert Sidney Johnston

text: On mahdollista että konfederaation sotilas ampui kuolettavan laukauksen. Yhtään unionin sotilasta ei havaittu Johnstonin selän takana kuolettavassa hyökkäyksessä, kun taas tiedetään että monet etelävaltioiden sotilaista ampuivat unionin linjoille samaan aikaan kun Johnston eteni hyvin sotilaineen. Hän oli sodan korkea-arvoisin kuolonuhri ja hänen menetyksensä oli kova isku etelävaltoiden moraalille. Jefferson Davis piti häntä maan parhaana kenraalina; tämä oli kaksi kuukautta ennen Robert E. Leen ilmaantumista kenraaliksi Pohjois-Virginian armeijan komentoon.


title: Albert Sidney Johnston

text: Johnston haudattiin New Orleansiin Louisianaan, ja 1867 Texasin valtion hautausmaalle Austiniin. 40 vuotta myöhemmin valtio palkkasi Elisabet Neyn suunnittelemaan muistomerkin ja veistoksen hänen hautapaikalleen.


title: Libertarianismi (filosofia)

text: Libertarianismi viittaa ontologiassa tahdon vapautta ja determinismiä koskevaan inkompatibilistiseen kantaan. Libertarianismin mukaan ihmisillä on vapaa tahto, se on epäyhteensopiva determinismin kanssa, ja siksi determinismi on epätosi.


title: Libertarianismi (filosofia)

text: Libertarianismin mukaan vapaa teko on sellainen, joka olisi voitu tehdä toisin. Ihmisen teot eivät määräydy kausaalisen syy-seurausketjun kautta: toimija on syysuhdeketjujen alullepanija. Inkompatibilistisena kantana libertarianismi asettuu sekä kovaa determinismiä että kompatibilismia vastaan, jälkimmäisen katsoessa että determinismi ja vapaa tahto ovat sovitettavissa yhteen.


title: Libertarianismi (filosofia)

text: Kompatibilismin hylättyään libertarianistit ovat kehittäneet vaihtoehtoisia selityksiä sille, mikä fysikaalisen todellisuuden determinismin ja inhimillisen vapaan tahdon suhde on. Eräs näkemys on, että ihmiset ovat erityinen poikkeustapaus, eikä kaikkeen muuhun pätevä determinismi päde ihmisiin. Esimerkiksi supernaturalistinen eli yliluonnollinen libertarianismi kannattaa tällaista. Toisaalta libertarianisti voi kieltää, ettei determinismi päde tiukasti edes fysikaalisessa maailmassa, ja ihmiset (ja mahdollisesti ehkä myös jotkut muut oliot, joskin kyseessä on pelkkä todentamaton arvaus) voivat hyödyntää tästä seuraavaa ”liikkumavaraa” tehdessään vapaita päätöksiä. Tämä on naturalistista libertarianismia.


title: Libertarianismi (filosofia)

text: Ontologinen libertarianismi ei ole kovin yleinen näkemys nykyfilosofien keskuudessa, mutta se on laajalti keskusteltu kanta ja sitä ovat puolustaneet monet kuuluisat metafyysikot, kuten Peter van Inwagen, Robert Kane, Timothy O'Connor ja Laura Ekstrom. Se on myös suosittu kanta erilaisissa uskonnollisissa käsityksissä. Ontologinen libertarianismi ei liity poliittiseen libertarianismiin.


title: Libertarianismi (filosofia)

text: Libertarianistit vetoavat usein siihen, että ihmisillä on tunne siitä, että he tekevät päätöksiä itse vapaasti. Kaikilla ihmisillä on kokemuksia päätöksiin vaikuttavien seikkojen punnitsemisesta, ja tällainen harkinta voi usein kestää kauankin.


title: Libertarianismi (filosofia)

text: Deterministien mielestä tästä ei kuitenkaan seuraa vapaan tahdon olemassaoloa. Se, että ihminen hyväksyy tietoisesti jonkin joka vaikuttaa päätökseltä ja vaikuttaa olevan seurausta päätöksenteosta, voi olla pelkkä deterministisesti määräytyvä tapahtuma. Tämä vastaväite on kuitenkin vain filosofisesti motivoitunut ehkä-arvaus, eikä sitä voida pitää tieteellisenä väitteenä.


title: Libertarianismi (filosofia)

text: Intuition voi siis katsoa kertovan vain, että ihmiset uskovat yleisesti vapaaseen tahtoon. Jo Baruch Spinoza sanoi, että ihmiset uskovat vapaaseen tahtoon lähinnä siksi, koska ovat tietoisia teoistaan.


title: Libertarianismi (filosofia)

text: Monet libertarianistit katsovat, että ilman vapaata tahtoa moraalisella hyväksymisellä ja paheksumisella ei ole järkiperäistä perustaa. Emme pitäisi ihmisiä moraalisesti vastuullisina, jos he eivät olisi voineet toimia toisin kuin toimivat, esimerkiksi jos heidät pakotettiin toimimaan tietyllä tavalla. Libertarianistien mukaan determinismistä seuraisi, ettei kukaan olisi moraalisesti vastuullinen.


title: Libertarianismi (filosofia)

text: Kompatibilistit voivat vastata tähän määrittelemällä ”vapaan valinnan” uudelleen niin, että se sopii yhteen determinismin kanssa, esimerkiksi valinnaksi joka ei ole tehty pakotettuna. Kovaa determinismiä kannattavan inkompatibilistin on sen sijaan määriteltävä hyväksyminen ja paheksuminen sekä rikos ja rangaistus niin etteivät ne liity toiminnan vapauteen, tai hylättävä ne. Joidenkin deterministien mukaan moraaliseen vastuuseen vetoaminen on seurauksiin vetoamista, ja moraalinen arviointi voidaan korvata järkiperäisemmällä lähestymistavalla. Eräs mahdollisuus on pitää esimerkiksi rangaistuksia kosto- ja hyvitysmenetelmien sijasta poikkeavasti käyttäytyvien kuntoutusmenetelminä.


title: Libertarianismi (filosofia)

text: Jotkut libertarianistit katsovat, että ilman vapaata tahtoa järkiperäisyys on eräällä tavalla ristiriitainen käsite. Jos deterministin omia perusteluja sovelletaan deterministiin itseensä, hänellä ei voi katsoa olevan järkiperäistä valinnanvapautta determinismiin uskomisen suhteen, koska deterministi ei voi väittää tehneensä omaa valintaa.


title: Libertarianismi (filosofia)

text: Deterministi voi huomauttaa, ettei determinismi estä ihmisiä päätymästä parhaaseen johtopäätökseen – se vain estää sen, että tämä tapahtuisi täysin vapaasti. Toisaalta determinismi voi määritellä päätöksenteon kompatibilistisesti: on mahdollista käydä läpi vaihtoehtojen punnitseminen, vaikka lopullinen päätös olisikin ennalta määrätty. Tapahtumasarja on vain välttämätön tapa päätökseen pääsemiseksi, aivan kuten tietokoneohjelman tulee käydä läpi joukko tiettyjä askelia lopputulokseen pääsemiseksi, vaikka se toimiikin täysin deterministisesti.


title: Libertarianismi (filosofia)

text: Libertarianisti voi esittää, että omaperäisyys ja luovuus vaativat epädeterminismiä, sillä jokainen uusi yhteiskunnallinen ja kulttuurinen ajatus on jossain määrin kapinointia vanhaa järjestystä vastaan. Deterministi voi vastata tähän väittämällä, että luovuuden taustalla olisi myös deterministinen koneisto.


title: Libertarianismi (filosofia)

text: Suurin osa vapaan tahdon olemassaolon vastustajista huomauttaa, että se olisi ristiriidassa fysikaalisen determinismin kanssa. Libertarianisti voi kuitenkin vedota nykyaikaisen kvanttimekaniikkaan liittyvään epädeterminismiin. Myös fysikaalinen determinismi tulee todistaa: se ei ole itsestäänselvä totuus.


title: Libertarianismi (filosofia)

text: Kvanttimekaniikkaan liittyvä ennustamattomuus ei kuitenkaan riitä todistamaan epädeterminismiä eikä näin myöskään libertarianismia. Myös deterministiset tapahtumat voivat olla epäennustettavia niiden monimutkaisuuden tai vielä tuntemattomien kausaalisten tekijöiden seurauksena. Toisaalta vielä tuntemattomiin, ennustamattomiin tekijöihin vetoaminen on tieteellisen ajattelun vastaista. Monet fyysikot kuitenkin katsovat, että kvanttimekaniikka on epädeterminististä, ei pelkästään ennustamatonta. Tämäkään ei kuitenkaan vielä todista libertarianismia. Se, että atomit käyttäytyvät satunnaisesti, ei vielä itsessään tuota libertarianistien kannattamaa vapautta ja moraalista vastuullisuutta.


title: Punaisen sinetin laivat

text: Punaisen sinetin laivat (朱印船 "Shuinsen") olivat japanilaisia aseistettuja kauppapurjehdusaluksia, jotka purjehtivat Kaakkois-Aasian satamiin saatuaan punaisen sinetin yksinoikeuden merkiksi varhaiselta Tokugawa-shōgunaatilta 1600-luvun alkupuoliskolla. Tämän lupajärjestelmän piirissä purjehti vuosina 1600–1635 yli 350 japanilaista alusta.


title: Mustavaara

text: Mustavaara on Pohjois-Karjalassa Kontiolahden ja Joensuun rajalla Selkiellä sijaitseva talviurheilukeskus, joka on avattu vuonna 1986. Se sijaitsee noin 23 kilometrin päässä Joensuusta Heinävaarasta Jakokoskelle kulkevan yhdystie 5100:n lähellä. Mustavaaralla on neljä valaistua rinnettä, hiihtoreittejä sekä on oma street-alue lumilautailijoille ja freestyle-laskettelijoille.


title: Mustavaara

text: Alueella on myös välinevuokraamo, kahvio, kota ja lasten pulkkamäki.


title: Arvo Kinnari

text: Arvo Ilkka Kinnari (s. 13. syyskuuta 1943 Sakkola) on entinen suomalainen ampumahiihtäjä.


title: Arvo Kinnari

text: "Arppa" Kinnari sijoittui Grenoblen 1968 talviolympialaisten ampumahiihtokilpailuissa viidenneksi sekä henkilökohtaisella matkalla että viestissä, jossa hän kilpaili Suomen joukkueen ankkurina. Vuonna 1966 hän sijoittui maastohiihdon SM-kilpailuissa 30 kilometrillä kuudenneksi. Kansainvälisen Sotilasurheiluliiton (CISM) mestaruuden hän voitti partiohiihdossa Suomen joukkueen partionjohtajana vuosina 1968, 1970, 1971, 1972 ja 1973.


title: Arvo Kinnari

text: Kinnari työskenteli Suomen rajavartiolaitoksessa ja on majuri evp. Hän toimi Kiteen liikuntalautakunnan puheenjohtajana vuosina 1983–1992 ja Kiteen Urheilijain puheenjohtajana vuosina 1990–1991.


title: Buzz! TV Visa

text: Buzz! TV Visa on PlayStation 3:n ensimmäinen "Buzz!"-peli, joka julkaistiin Euroopassa 4. heinäkuuta 2008. Pelin suomenkielinen traileri on katsottavissa Sonyn "Buzz"-sivustolla ja ladattavissa PlayStation Storesta.


title: Buzz! TV Visa

text: Uutuuksia pelissä ovat muun muassa langattomat summerit, pelaaminen verkossa muita vastaan ja omien kysymysten tekeminen. Langattomat summerit toimivat kahdella AA-paristolla, joten neljään summeriin AA-paristoja tarvitaan kahdeksan. Summerit sammuvat itsestään jos niitä ei käytetä kymmenen minuutin aikana. Paristojen kesto on noin 60 pelituntia. Aikaisempia "Buzz"-pelejä voi myös pelata langattomilla summereilla ja myös langallisilla summereilla voi pelata tulevaa PlayStation 3 -versiota.


title: Buzz! TV Visa

text: Pelilevy sisältää yli 5 000 kysymystä, ja käyttäjien tekemiä kysymyksiä voi ladata pelistä käsin, ja kehittäjien tekemiä kysymyspaketteja PlayStation Networkista. Kehittäjien tekemissä kysymyspaketeissa on aina yli 500 kysymystä ja niitä on saatavissa kaikille kysymyskanaville.


title: Buzz! TV Visa

text: Peliä voi pelata sekoitetuilla kysymyksillä, joka tarkoittaa että kysymyksiä tulee mistä tahansa aihealueesta. Tämän lisäksi peliä voi pelata esimerkiksi pelkillä televisio- ja elokuvakysymyksillä.


title: Buzz! TV Visa

text: Pelissä on jokaiselle sopivia aihealueita, ja sen takaavat ladattavat kysymykset, joita kuka tahansa PlayStation Networkiin liittynyt voi tehdä. Yksi käyttäjän tekemä kysymyspaketti sisältää kahdeksan kysymystä. Omia kysymyksiä tehdessä voi myös päättää, haluaako ne antaa kaikkien ladattavaksi, vain tietyille kavereille vai ainoastaan itselleen. Kysymysten tekeminen onnistuu MyBuzz-yhteisön kotisivuilla. Käyttäjien tekemiä kysymyksiä voi pelata "Buzz! TV Visa" -pelin Nopein sormi -kierroksella ja myös MyBuzzin kotisivuilla.


title: Buzz! TV Visa

text: "Buzz! TV Visaan" on ladattavissa myös päivitys, joka sisältää muun muassa Trophy-tuen.


title: Buzz! TV Visa

text:
Verkkopelin suomenkielinen nimi on sohvien taisto. Voit haastaa minkä tahansa toisen olohuoneen Euroopassa. Sohvien taistossa on mahdollisuus 2–4 pelaajalle, ja ainoastaan yksi summeri per talous. Verkkopelissä on vain kolme kierrosta: Kello seis, Montako oikeaa ja Panostaja.
Moninpelin kierrokset ja kierrosmäärä riippuvat pelaajien määrästä.


title: Kalevi Vähäkylä

text: Kalevi Juhani Vähäkylä (s. 25. kesäkuuta 1940 Salo) on entinen suomalainen ampumahiihtäjä.


title: Kalevi Vähäkylä

text: "Kalle" Vähäkylä sijoittui Grenoblen 1968 talviolympialaisten ampumahiihtokilpailuissa viidenneksi viestissä, jossa hän hiihti kolmannen osuuden, ja yhdeksänneksi henkilökohtaisella matkalla. Maailmanmestaruuskilpailuihin hän osallistui neljä kertaa: vuonna 1967 hän oli viestissä viides ja henkilökohtaisella matkalla 31:s, vuonna 1969 hän sai viestissä pronssia ja vuosina 1970 ja 1971 hän sijoittui viestissä neljänneksi. Pohjoismaiden mestaruuden hän voitti viestissä vuonna 1968. Suomen mestaruuden hän voitti 20 kilometrillä vuosina 1969 ja 1970 sekä viestissä vuonna 1969. Vuonna 1971 hän sijoittui Sapporon talviolympialaisten esikisojen 20 kilometrillä kahdeksanneksi mutta ei tullut enää seuraavana vuonna valituksi olympiajoukkueeseen.


title: Kalevi Vähäkylä

text: Kalevi Vähäkylän veli Kari Vähäkylä edusti Suomea ampumahiihdon MM-kilpailuissa vuosina 1970 ja 1971.


title: Susanna Helke

text: Susanna Kristiina Helke (s. 1. maaliskuuta 1967 Tampere) on suomalainen dokumenttielokuvien tekijä ja Aalto-yliopiston taiteiden ja suunnittelun korkeakoulun professori. Hän on saanut Jussi-palkinnon elokuvasta "Joutilaat" ja useita muita palkintoja.


title: Susanna Helke

text: Susanna Helke valmistui Taideteollisessa korkeakoulun valokuvataiteen osastolta taiteen maistereiksi vuonna 1996. Helken ja Virpi Suutarin yhteistyö alkoi yhteisestä lopputyöstä, elokuvasta "Synti – dokumentti jokapäiväisistä rikoksista" (1996). Se oli lakonisen toteava katsaus seitsemän kuolemansynnin teemoihin.


title: Susanna Helke

text: Helke ja Suutari ovat ohjanneet yhdessä seitsemän elokuvaa. Vuonna 1998 julkaistu "Valkoinen taivas" dokumentoi perheen arkea nikkelikombinaatin saastuttamassa kaupungissa Kuolan niemimaalla. "Saippuakauppiaan sunnuntai" (1999) kuvaa työttömän lähiöperheen arkea, jota työ ja vapaa-aika ei enää jaa kahtia.


title: Susanna Helke

text: Helke ja Suutari saivat vuoden 2001 Parhaan dokumentin Jussin elokuvasta "Joutilaat" vuonna 2001 ja heidän elokuviaan on palkittu muun muassa kolmesti parhaan pohjoismaisen dokumenttielokuvan palkinnolla Nordisk Panoramassa. "Joutilaat" oli myös ehdolla Euroopan elokuva-akatemian parhaan dokumenttielokuvan palkinnon saajaksi.


title: Susanna Helke

text: Helke väitteli tohtoriksi vuonna 2006. Helken taiteen tohtorinväitös "Nanookin jälki – tyyli ja metodi dokumentaarisen ja fiktiivisen elokuvan rajalla" (Taik-julkaisut 2006) käsittelee laajasti dokumenttielokuvan ja fiktiivisen elokuvan rajankäyntiä. Helkellä on dokumentaarisen elokuvan professuurin virka Aalto-yliopistossa 2010–2015.


title: Susanna Helke

text: Helken yksi ohjaama, vuonna 2013 valmistunut ja Yhdysvalloissa kuvattu elokuva "American Vagabond" on esitetty lukuisilla kansainvälisillä ja kotimaisilla festivaaleilla. Elokuva sai Yhdysvaltain ensi-iltansa Chicagon kansainvälisillä elokuvajuhlilla, jossa elokuva palkittiin Q Hugo juryn erikoispalkinnolla 2013. Elokuva esitettiin myös Amsterdamin kansainvälisen dokumenttielokuvafestivaalin (IDFA) arvostettujen ohjaajien elokuvia esittelevässä Masters-sarjassa 2013. Rochesterin hlbt-festivaali ImageOut palkitsi elokuvan parhaan dokumenttielokuvan palkinnolla 2013. Yhdysvaltalainen Filmmaker Magazine ylisti elokuvaa arviossaan: ”Finnish filmmaker shattered the illusion of the American Dream”. Helke asui Yhdysvalloissa vuosina 2006–2010 ja toimi vierailevana elokuvantekijä-tutkijana Kalifornian yliopiston Santa Cruzin elokuvaosastolla.


title: Spacebus

text: Spacebus on eurooppalainen tietoliikennesatelliittiperhe, jonka kehitti alun perin ranskalainen Aérospatiale-yhtiö.


title: Spacebus

text:
Aerospatiale liittoutui 1970-luvulla saksalaisen Messerschmitt-Bölkow-Blohmin (MBB)
kanssa pyrkien Symphonie-tietoliikennesatelliitin rakentamiseen, ts.
ensimmäisen Länsi-Euroopassa tehdyn tietoliikennesatelliitin toteutukseen. Tällä Saksa ja Ranska pyrkivät murtamaan Yhdysvaltain monopolin tietoliikennesatelliittien valmistuksessa ja operoinnissa. Tämä vaati myös Ariane 1-kantoraketin valmistuksen, koska Yhdysvaltain NASA kieltäytyi laukaisemasta kaupalliseen käyttöön tarkoitettua satelliittia.


title: Spacebus

text:
Aérospatialen Guy Lebègue keksi Spacebus-myyntinimen tälle tuotteelle tehden
viittauksen Airbus-lentokoneen "bussinimeen". Satelliitin hinta on samaa suuruusluokkaa kuin matkustajalentokoneen.


title: Spacebus

text: Spacebus-yhteistyösopimuksen allekirjoittivat 9. joulukuuta 1983 Henri Martre, joka oli Aérospatialen toimitusjohtaja, sekä Hans Vogels, joka oli MBB:n hallituksen puheenjohtaja.


title: Spacebus

text:
Yli kuusikymmentä Spacebus-runkoista tietoliikennesatelliittia on myyty. Ensimmäinen
oli SB1000 Arabsat vuonna 1981. Esimerkiksi 4000C3 eli AMC 12-satelliitti on Thales Alenia Space -yhtiön tähän perheeseen kuuluva tuote, jonka suunniteltu käyttöikä on 15 vuotta. Satelliittien massa on kasvanut 1100-5000 kg. Uusimpien versioiden teho on 16 kW. Satelliitit toimivat geostationaarisella kiertoradalla. Satelliittien versioiden numerointi on samanlainen kuin Yhdysvalloissa on tapana: Spacebus 1000 painaa noin 1000 kg jne.


title: Spacebus

text: Vuonna 1981 Arabsatin ensimmäinen tietoliikennesatelliitti sai myöhemmin myös nimen Spacebus 1000.


title: Spacebus

text:
Viidelle satelliittitelevisio-ohjelmia välittävälle satelliitille annettiin Spacebus 300-nimi. Ne toteutettiin ranskalais-saksalaisena yhteistyönä. Satelliittien teho oli 4300 W.
Nämä laukaistiin kahdella Ariane-raketilla, Ariane 2:lla ja Ariane 4:llä (2 satelliittia).


title: Spacebus

text: Tämä satelliittiperhe tuli mahdolliseksi, kun Ariane 4-kantoraketti tuli käyttöön.


title: Spacebus

text: Asiakaskanta laajeni:


title: Spacebus

text:
10 kaikkiaan 11 satelliitista laukaistiin Ariane 4-kantoraketilla, joista kaksi menetettiin
Vol 69:n laukaisun epäonnistumisessa 24.1.1994, ja yksi Atlas II-kantoraketilla. Eutelsat oli
tuolloin Arianespacen pääosakas.


title: Spacebus

text:
2000-6000 kiloinen Spacebus 3000 liittyy Ariane 5-kantoraketin käyttöön.
Vuonna 1991 Saksan ja Ranskan yhteistyötä laajennettiin perustamalla "Satellite Alliance", johon tuli kolme lisäjäsentä: Alcatel Espace, Alenia ja Space Systems/Loral.


title: Spacebus

text: Ensimmäiset satelliitit olivat toisen sukupolven Arabsat-satelliittit. Uusia asiakkaita tuli Aasiasta:


title: Spacebus

text: Laukaisut tehtiin Ariane 3, Ariane 5 ja Pitkä Marssi kantoraketeilla.


title: Spacebus

text: Uusia asiakkaita:


title: Spacebus

text: Laukaisuista pääosa tehtiin Ariane 4-raketeille, mutta Atlas, Ariane 5 ja Delta IV laukaisuja tehtiin.


title: Spacebus

text: Uudet asiakkaat:


title: Spacebus

text: Yksi Ariane 4 laukaisu, Ariane 5, Atlas 5 ja Proton-laukaisuja.


title: Spacebus

text: Luxembougilainen SES Astra - Astra 1K.


title: Spacebus

text:
Uusi asiakas on norjalainen Telenor
Uudet asiakkaat:
Indonesialle, Australialla.


title: Spacebus

text: 4 laukaisua Ariane 5:llä ja yksi Pitkä Marssi raketilla.


title: Spacebus

text: Korea Telecom.


title: Spacebus

text: Käyttöön otettin Sea Launchin Zenit-kantoraketti.


title: Spacebus

text: Kolme uutta tilaajaa Kiinan kansantasavallasta:


title: Spacebus

text: Satelliitit laukaistiin Pitkä Marssi-kantoraketeilla.


title: Spacebus

text: Asiakas: SES Americom. Laukaisut Proton-raketilla.


title: Spacebus

text: Asiakkaana kanadalainen Ciel Satellite.


title: Spacebus

text: Laukaisuista kaksi tehdään Sea Launchin Zenitilla ja yksi Protonilla.


title: Spacebus

text: 6. joulukuuta 2007 Thales Alenia Space ja venäläinen NPO Prikladnoi Mekhaniki (ven: НПО ПМ), Krasnojarsk solmivat sopimuksen uuden tietoliikennesatelliitin toteutuksesta. Sen nimi on Express-4000 ja se kehitetään Spacebus 4000:sta. Tietoliikennelaitteet tulevat Thales Alenia Spacelta, satelliittirunko tehdään Venäjällä.


title: Thales Alenia Space

text: Thales Alenia Space on ranskalais-italialainen avaruusteollisuusyhtiö. Sen omistavat italialainen Finmeccanica (33 %) ja ranskalainen Thales Group (67 %).


title: Thales Alenia Space

text: Thales osti vuonna 2006 osakkeet ranskalaiselta Alcatelilta, joka oli Alcatel-Alenia Spacen pääosakas. Italialaisen Telespazion kanssa se muodostaa Space Alliance -yhteenliittymän.


title: Thales Alenia Space

text:
Thales Alenia Space perustettiin 5. huhtikuuta 2006.
Vuonna 2007 yhtiössä oli 7 200 työntekijää. Vuoden 2010 huhtikuun alussa puoli tusinaa ammattiyhdistystä piti töitä häiritsemättömiä mielenilmaisuja yhtiön Ranskassa sijaitsevissa tehtaissa. Palkkakiistat ovat ilmeisesti olleet suuria jo pitkään.


title: Isänmaan lippu

text: Isänmaan lippu () Jules Vernen romaani, joka sijoittuu hänen tuotantonsa myöhäisvaiheeseen.


title: Isänmaan lippu

text: Tarinan keskushenkilö on professori Thomas Roch, joka on keksinyt eräänlaisen ohjuksen, jonka tuhovoima on ennenkuulumaton. Hän kuitenkin vaatii keksinnöstään liian kovaa hintaa, joten lopulta tilanne on mennyt siihen, että hän on seonnut; hänet on teljetty mielisairaalaan.


title: Isänmaan lippu

text: Rochin hoitajana toimii tarinan kertoja, insinööri Simon Hart, joka on tosiasiassa Ranskan viranomaisten asiamies: hänen tehtävänsä on huolehtia ettei Rochin keksintö joudu vääriin käsiin.


title: Isänmaan lippu

text: Merirosvo, kreivi d'Artigas, kaappaa molemmat miehet ja vie heidät salaiseen Bermudalla sijaitsevan Back Cup -saaren tukikohtaansa. Siellä Roch saa jatkaa työtään ja hänen epäilynsä vaimennetaan kantamalla hänen eteensä kasoittain rahaa.


title: Isänmaan lippu

text: Hart onnistuu lähettämään hätäviestin pienessä nassakassa, ja paikalle tulee brittiläinen "Sword"-niminen pienoissukellusvene ensi apuna - mutta merirosvojen isompi sukellusvene upottaa sen.


title: Isänmaan lippu

text: Nyt rosvot alkavat kaivaa tunnelia luolastaan ulos saadakseen Rochin aseen torjumaan tulossa olevaa hyökkäystä.


title: Isänmaan lippu

text: Hyökkäys tulee väistämättä; ensimmäinen sota-alus tuhoutuu Rochin pommista - mutta sitten tapahtuu outoja: nopein taistelulaivoista, ranskalainen "Tonnant", kiitää edelle valtava trikolori nostettuna ja soittokunta Marseljeesia soittaen.


title: Isänmaan lippu

text: Roch jähmettyy tämän nähdessään ja kuullessaan - ja silloin Hart huutaa hänelle:


title: Isänmaan lippu

text: Roch paiskaa sytytysaineen maahan, johon se valuu ja on käyttökelvoton. Nyt "Tonnant" avaa tulen järeillä tykeillään ja merirosvot juoksevat pakoon valtavien ammusten pudotessa ympäriinsä. Samassa valtava räjähdys pirstoo saaren raunioiksi - Roch on räjäyttänyt kaiken valmiina olleen räjähteensä.


title: Isänmaan lippu

text: Simon Hart löydetään rannalta ainoana eloon jääneenä.


title: Isänmaan lippu

text: Kirja on Vernen teoksista ehkä isänmaallisin; se ajoittuu Napoleon III:n kukistumisen jälkeiseen aikaan ja siis aikakauteen, jolloin Ranskaa nöyryytettiin; tämä ehkä selittää teoksen "hurraa-isänmaallisen" perushengen.


title: Isänmaan lippu

text: Tšekkiläinen ohjaaja Karel Zeman teki vuonna 1958 kirjasta mustavalkoisen puolianimaatioelokuvan "Salaisuuksien saari" (Vynález zkázy, suom. Jules Verne); näyttelijät olivat oikeita, kaikki ajoneuvot, laivat, eläimet ja rakennukset puolestaan animaatioita. Tarina seuraa Vernen tekstiä varsin uskollisesti; tosin mukaan on liitetty merirosvojen upottamasta matkustaja-aluksesta peräisin oleva nuori nainen, joka tarinan lopussa pelastuu ilmapallon avulla Hartin seurassa. Myös Hartin hätäviesti lähtee elokuvassa vetytäytteisen ilmapallon avulla eikä veteen heitetyssä nassakassa kuten kirjassa.


title: Isänmaan lippu

text: Samoin Rochista piirretään alkuperäistä sympaattisempi kuva: hän on tieteelleen omistautunut elämälle vieras tutkija, joka kuitenkin viime hetkellä tajuaa, miten väärin hänen keksintöään on käytetty. Vernen alkuperäisajatuksesta poiketen annetaan ymmärtää että Roch räjäyttää valmiina olleen erikoisammuksensa tuhoten saaren pelastaakseen ilmapallolla pakenevat kaksi nuorta ihmistä - ei niinkään tulossa olevien isänmaansa sotalaivojen vuoksi kuten Verne suoraan sanoi. Tässä tapauksessa saaresta jää jäljelle vain pinnalla ylösalaisin kelluva kreivin korea silinterihattu.


title: Isänmaan lippu

text: Elokuva on esitetty Suomessa sekä teattereissa että televisiossa. Se on olemassa myös videona.


title: Kevin Garnett

text: Kevin Maurice Garnett (s. 19. toukokuuta 1976) on uransa päättänyt yhdysvaltalainen koripalloilija, joka aloitti NBA-uransa vuonna 1995. Hän syntyi Mauldinissa, Etelä-Carolinassa, ja kasvoi 211 senttimetriä pitkäksi. Hänen lempinimiään ovat KG, The Kid ja Big Ticket. 21 kauden jälkeen Garnett ilmoitti lopettavansa uran 23.9.2016.


title: Kevin Garnett

text: Garnett pelasi Minnesota Timberwolves -joukkueessa aina siihen saakka kunnes siirtyi vuonna 2007 Boston Celticsiin. Keväällä 2008 hän voitti ensimmäisen NBA-mestaruutensa. Hän muodosti Celticsissä "Big Threeksi" kutsutun kolmikon Ray Allenin ja finaalien arvokkaimmaksi pelaajaksi valitun Paul Piercen kanssa. Vuonna 2013 Garnett ja Pierce siirtyivät samassa pelaajakaupassa Brooklyn Netsiin. Heinäkuussa 2015 kesken edelliskauden takaisin Minnesotaan siirtynyt Garnett teki seuran kanssa kaksivuotisen, 16 miljoonan dollarin sopimuksen.


title: Kevin Garnett

text: Garnett on valittu NBA:n runkosarjan arvokkaimmaksi pelaajaksi kaudella 2003–2004, runkosarjan parhaaksi puolustuspelaajaksi kaudella 2007–2008 sekä liigan ykköstähdistöön kausilla 1999–2000, 2002–2003, 2003–2004 ja 2007–2008. NBA:n tähdistöotteluun hänet on valittu 15 kertaa (vuosina 1997–1998, 2000–2011 ja 2013). Hänet valittiin vuonna 2003 tähdistöottelun arvokkaimmaksi pelaajaksi. Hän on pelannut urallaan 1 323 runkosarja- ja 131 pudotuspeliottelua (tilanne kauden 2012–2013 jälkeen).


title: Kevin Garnett

text: Garnett kuului maajoukkueeseen, joka voitti kultaa vuoden 2000 kesäolympialaisissa Sydneyssä.


title: Hevosmiesten resepti

text: Hevosmiesten resepti on Sulo Aittoniemen ja Mikko Alatalon Sutin & Alatalo -duona julkaistu esikoisalbumi, joka julkaistiin vuonna 2003.


title: Dwyane Wade

text: Dwyane Tyrone Wade jr. (s. 17. tammikuuta 1982 Chicago, Illinois) on yhdysvaltalainen koripalloilija, joka aloitti NBA-uransa vuonna 2003. Wade on ollut pitkään Miami Heatin avainpelaajia ja hän on edustanut seuraa lähes koko NBA-uransa ajan lukuun ottamatta vajaata kahta kautta Chicago Bullsissa ja Cleveland Cavaliersissa.


title: Dwyane Wade

text: Chicagossa syntynyt afroamerikkalainen Wade kasvoi 193-senttiseksi. Hänet valittiin finaalien arvokkaimmaksi pelaajaksi keväällä 2006, jolloin hän oli voittamassa NBA:n mestaruutta. Hän voitti mestaruuden myös vuosina 2012 ja 2013. Maajoukkueen mukana hän saavutti pronssia sekä Ateenan 2004 kesäolympialaisissa että maailmanmestaruuskilpailuissa Japanissa 2006. Olympiakultaa hän voitti Pekingissä 2008. Kesällä 2016 Wade julkaisi miamilaisille kirjeen jossa kertoi siirtyvänsä 13 Heat-vuoden jälkeen Chicago Bullsiin. Hän pelasi Chicagossa yhden kauden ja siirtyi syyskuussa 2017 Cleveland Cavaliersiin, josta hän palasi helmikuussa 2018 Miami Heatiin.


title: Dwyane Wade

text: Wade oli "Sports Illustrated" -lehden "vuoden urheilija" 2006. Kaudella 2008–2009 hän oli runkosarjan paras pistemies.


title: Tom Prahl

text: Tom Prahl (s. 5. tammikuuta 1949) on ruotsalainen jalkapallovalmentaja ja entinen pelaaja.


title: Tom Prahl

text: Prahlin peliura Onslunda IF:ssä ja Tomelilla IF:ssä jäi varsin vaatimattomaksi, mutta valmentajana hän on noussut Ruotsin jalkapalloeliittiin.


title: Tom Prahl

text: 1980-luvulla Ruotsin alasarjoissa pelannutta Kirseberg IF:ää valmentanut Prahl teki lopullisen läpimurtonsa valmennusrintamalla Trelleborgs FF:n peräsimessä 1990-luvun alkupuolella. Kaudeksi 1991 seuran peräsimeen tullut Prahl nosti Trelleborgin Allsvenskaniin debyyttikautensa päätteeksi. Prahlin johdolla seura oli 1992 liigassa kolmas. Hyvää menestystä täydensi UEFA Cup kaudella 1994–95. TFF kaatoi ensimmäisellä kierroksella Blackburn Roversin yhteismaalein 3–2 ja oli lähellä jymy-yllätystä myös toisella kierroksella italialaisseura S.S Laziota vastaan. Skånelaiset putosivat kuitenkin jatkosta hävittyään Roomassa 0–1.


title: Tom Prahl

text: 1996 Prahl siirtyi Halmstads BK:n peräsimeen. Seura oli voittanut edelliskaudella historiansa ensimmäisen Ruotsin cupin ja odotukset olivat korkealla. Prahlin johdolla joukkue voittikin kaksi Ruotsin mestaruutta sekä oli kerran hopealla ja pronssilla.


title: Tom Prahl

text: Kaudeksi 2002 Prahl siirtyi Malmö FF:n käskyttäjäksi. Menestys jatkui myös MFF:ssä ja Prahl oli juhlimassa kauden 2004 päätteeksi seurahistorian viidettätoista Ruotsin mestaruutta kahden edelliskauden hopean jatkeeksi.


title: Tom Prahl

text: Kaudella 2006 Prahl kokeili siipiään Norjassa. Pesti Viking FK:ssa epäonnistui kuitenkin täydellisesti ja Prahl sai kenkää syyskuussa seuran majailtua Tippeligaenin hännillä.


title: Tom Prahl

text: Prahl oli sivussa valmennustehtävistä reilun vuoden ajan, kunnes hän joulukuussa 2007 monien TFF-kannattajien riemuksi palasi entisen seuransa päävalmentajaksi kolmivuotisella sopimuksella. Tavoitteena oli nostaa kaudella 2007 Allsvenskanin tyvipäässä pelannut seura kohti kärkeä. Prahlin johdolla Trelleborg teki nousujohteista tulosta sijoittuen parhaimmillaan kaudella 2010 viidenneksi. Kaudella 2011 kaikki meni kuitenkin totaalisesti pieleen ja lopulta Trelleborgin kohtalona oli pudota viiden kauden jälkeen sarjasta. Prahlille putoaminen oli valmennusuran ensimmäinen. Kauden jälkeen Prahl ilmoitti jättävänsä seuran valmennustehtävän.


title: Swedish Space Corporation

text: Swedish Space Corporation (SSC) eli "Rymdbolaget" on ruotsalainen valtion omistama avaruusteknologiayhtiö. Se perustettiin vuonna 1972. Se rakentaa satelliitteja Ruotsin avaruushallinnon rahoituksella. Se operoi Esrange-rakettikeskusta Kiirunassa. Sen satelliitteja suunnitteleva ja rakentava osuus myytiin kesäkuussa 2011 saksalaiselle OHB GmbH-yhtiölle.


title: Swedish Space Corporation

text: Yhtiössä toimii 300 työntekijää, joista 60 satelliittiosastolla. Satelliittien valmistukseen liittyvä liikevaihto on 10-20 miljoonaa euroa vuodessa.


title: Swedish Space Corporation

text: Yhtiön toimipaikka on Solna Tukholman lähistöllä. Sen toimitusjohtaja on Lars Persson.


title: Swedish Space Corporation

text: Yhtiö on laajentanut 2000-luvulla kansainvälistä toimintaansa. Vuonna 2008 se osti Santiagossa Chilessä toimivan satelliittien maa-aseman ja toukokuussa 2009 se osti Universal Space Network-operaattoriyhtiön Yhdysvalloista.


title: Swedish Space Corporation

text: Yhtiö on myymässä satelliittien suunnitteluun ja valmistukseen liittyviä toimiaan vuoden 2010 loppuun mennessä.


title: Rick Perry

text: James Richard ”Rick” Perry (s. 4. maaliskuuta 1950) on yhdysvaltalainen republikaanisen puolueen poliitikko ja Yhdysvaltain energiaministeri. Hän toimi Texasin osavaltion 47. kuvernöörinä vuosina 2000–2015.


title: Rick Perry

text: Perry toimi jo aiemmin varakuvernöörinä vuosina 1999–2000. Hän on kuolemanrangaistuksen kannattaja, uskonnollisten konservatiivien suosikki ja kuuluu Teekutsuliikkeeseen. Hän pyrki republikaanien presidenttiehdokkaaksi vuoden 2012 vaaleihin, mutta vetäytyi kisasta 19. tammikuuta 2012 ja asettui tukemaan Newt Gingrichiä. Kesäkuussa 2015 Perry ilmoittautui ehdolle republikaanien presidenttiehdokkaaksi vuoden 2016 vaaleihin. Hän luopui ehdokkuudestaan syyskuussa 2015, kuukausia ennen esivaalien alkamista.


title: Rick Perry

text: Perryllä on vaimonsa Anita Thigpen Perryn kanssa kaksi lasta.


title: Rick Perry

text: Joulukuussa 2016 Donald Trump ilmaisi aikovansa nimittää Perryn energiaministeriksi. Senaatti vahvisti Perryn nimityksen maaliskuussa 2017.


title: Rick Perry

text: Rick Perry syntyi Joseph Perrylle ja Amelia Holtille Haskellissa, Texasissa. Hänen sukunsa on asunut osavaltiossa Texasin vallankumouksesta saakka. Perry kasvoi osavaltion länsiosissa ja opiskeli Texas A&M Universityllä. Hän oli myös Boy Scouts of America -partioliikkeen jäsen.


title: Rick Perry

text: Nuoruutensa aikana Perry toimi maanviljelijänä ja Yhdysvaltain ilmavoimien lentäjänä.


title: Rick Perry

text: Perry valittiin Texasin edustajainhuoneeseen edustamaan osavaltion 64. vaalipiiriä vuonna 1984. Tällöin hän oli vielä demokraattisen puoleen jäsen. Hän siirtyi republikaaneihin 1989.


title: Rick Perry

text: Perry haastoi menestyksekkäästi Texasin maatalouskomissaari Jim Hightowerin vuonna 1990. Karl Rove toimi hänen kampanjapäälikkönään.


title: Rick Perry

text: Perry tuki presidentti Bill Clintonin ajamaa terveydenhuoltouudistusta huhtikuussa 1993. Seuraavana vuonna hänet uudelleenvaliittiin maatalouskomissaariksi.


title: Rick Perry

text: Vuonna 1998 Perry päätti, ettei hän enää pyrkisi kolmannelle kaudelle maatalouskomissaarina. Sen sijaan hän päätti pyrkiä Texasin varakuvernööriksi. Voitettuaan vaalit Perry korvasi eläköityvän Bob Bullockin.


title: Rick Perry

text: Rick Perry astui Texasin kuvernöörin virkaan 21. joulukuuta 2000, jolloin Yhdysvaltain presidentiksi valittu George W. Bush erosi Texasin kuvernöörin virasta. Hänet valittiin toiselle kaudelle vuonna 2002.


title: Rick Perry

text: Perryllä oli kova linja rikollisuutta vastaan. Tästä huolimatta Perry allekirjoitti lain, joka lakkautti kannabiksen hallussapidosta epäiltyjen automaattiset pidätykset.


title: Rick Perry

text: Perry tukee kuolemanrangaistusta. Hän käytti kesäkuussa 2002 veto-oikeutta lakiin, joka olisi kieltänyt kehitysvammaisten kuolemaantuomittujen teloitukset. Perryn kauden aikana Texasissa teloitettiin yhteensä 279 vankia.


title: Rick Perry

text: Hänet uudelleenvalittiin 2006 ja 2010. Vuonna 2014 Perry ilmoitti, ettei enää pyrkisi neljännelle kaudelle.


title: Rick Perry

text: Muun muassa Amnesty International on syyttänyt Perryä kuolemantuomioiden liiallisesta käytöstä ja syyttömien teloituksista. Yksi tunnetuimmista tapauksista on Cameron Todd Willinghamin teloitus vuodelta 2004. Syyttäjän mukaan Willingham sytytti tarkoituksella talonsa palamaan tappaen samalla kolme lastaan. Texas Forensic Science Commissionille toimivan asiantuntija Craig Beylerin mukaan Willinghamin lapset tappanut tulipalo ei mitenkään olisi voinut olla tuhopoltto. Perryn kuvernöörinvirasto sai raportin 88 minuuttia ennen Willinghamin teloitusta, mutta sitä ei tästä huolimatta lykätty.


title: Rick Perry

text: Yhdysvaltain presidentiksi valittu Donald Trump julkisti 14. joulukuuta 2016 nimittävänsä Rick Perry energiaministeriksi.


title: Rick Perry

text: Senaatti hyväksyi Perryn nimityksen 2. maaliskuuta 2017 äänin 62–37.


title: Oceansize

text: Oceansize oli manchesterilainen progressiivinen- / taiderock -yhtye. Se toimi vuosina 1998–2011, julkaisten neljä studioalbumia: "Effloresce" (2003), "Everyone into Position" (2005), "Frames" (2007) ja "Self Preserved While the Bodies Float Up" vuodelta 2010. Studioalbumien lisäksi yhtye julkaisi viisi EP:tä ja seitsemän singleä.


title: Harmaa Ferguson

text: Harmaa Ferguson on "Suti & Alatalo" -duon eli Mikko Alatalon ja Sulo Aittoniemen toinen ja viimeiseksi jäänyt yhteisalbumi, joka julkaistiin vuonna 2006. Albumilla esiintyi tunnettuja suomalaisia laulajia ja muusikoita. Hyväntekeväisyys-albumin royaltytuotot menevät nuorten turvakodeille.


title: Harmaa Ferguson

text: Suluissa kappaleen esittäjät.


title: François Bourque

text: François Bourgue (s. 18. marraskuuta 1984 New Richmond, Quebec, Kanada) on kanadalainen alppihiihtäjä, joka on erikoistunut vauhtilajeihin.


title: François Bourque

text: Bourque voitti ensimmäisen suurkilpailunsa, kun hän voitti Super-G:n vuoden 2003 juniorien MM-kisoissa. Seuraavana vuonna menestys sai jatkoa, kun hän voitti alppiyhdistetyn samoissa kisoissa. Kaudella 2004–2005 Bourque tuli kolmanneksi Super-G:ssä Garmisch-Partenkirchenissä. Seuraavalla kaudella hän oli taas palkintopallilla, tällä kertaa hän oli kolmas Alta Badian suurpujottelussa. Talviolympialaisissa 2006 Bourque oli suurpujottelussa neljäs ja Super-G:ssä kahdeksas.


title: Suomalainen reissupoika

text: Suomalainen reissupoika on suomalaisen laulajan Mikko Alatalon tuplakokoelma, joka julkaistiin vuonna 2006.


title: Snipe Drive

text: Snipe Drive on vuonna 2001 perustettu suomalainen alternative rock -yhtye, joka on kotoisin Tuusulasta, Riihikallion lähiöstä. Yhtyeen huippuhetkiä ovat olleet esimerkiksi 11 keikkaa kattava Kiinan kiertue 9.3-22.3.2010 ja esiintyminen Helsingin jäähallissa Smashing Pumpkinsin lämmittelijänä 2008.


title: Snipe Drive

text: Veljekset Heikki ja Antti Huurinainen aloittivat bändiprojektin vuonna 2001. Nimeksi otettiin suora englannin kielen käännös kotitien nimestä Kurpantie. Ensimmäisten vuosien jäsenvaihdosten jälkeen kokoonpano vakiintui vuonna 2004 kun alkuperäisjäsen Pasi palasi rumpusetin taakse.


title: Snipe Drive

text: Kahden demolevyn (Foreplay, 2001 ja Nights, 2003) jälkeen Snipe Drive teki ensimmäiset ep:t While Waiting The Fall ja Alternative Everyman; molemmat vuonna 2005. Seuraavana vuonna Snipe Drive nauhoitti Jyri Riikosen kanssa Caught On Tape -nimisen demon, joka herätti muutamien levy-yhtiöiden kiinnostuksen. Lopulta yhtye valitsi julkaisijakseen katupromootioon keskittyvän Urbanitedin, joka oli juuri perustanut 92Dawn nimisen levymerkin. Sopimuksen synnyttyä Snipe Drive levytti Cuts-nimisen singlen ja Cables-nimisen pitkäsoiton. Cuts sai myös radiosoittoa valtakunnallisella YleX-kanavalla. Myös vuonna 2008 nauhoitettu single The Great Comet Of 1997 on saanut edellä mainitulla radiokanavalla huomiota heti julkaisun jälkeen.


title: Snipe Drive

text: Myös isommat lavat ovat auenneet bändille levytyssopimuksen jälkeen. Snipe Drive on esiintynyt yli sata kertaa livenä, muun muassa Senaatintorilla uutena vuonna 2008, Helsingin Jäähallissa Smashing Pumpkinsin lämmittelijänä 2008, Ville Valon ja Juhani Merimaan järjestämässä Helldone-tapahtumassa Semifinalissa 2007, Rautatietorilla, Tavastialla, On The Rocksissa ja Virgin Oilissa. Kotiyleisö täyttää tunnetusti Tuusulassa sijaitsevan Finnegans nimisen irkkupubin, missä Snipe Drive on esiintynyt useita kertoja.


title: Snipe Drive

text: Yhtyeen kakkosalbumi "At The Night Sky" julkaistiin 8.4.2009, joka sai nihkeämmän vastaanoton. Snipe Drive purki levytys-sopimuksensa pian levyn tulon jälkeen.


title: Snipe Drive

text: Vuonna 2013 Snipe Driven miehistössä tapahtui muutoksia. Toisen kitaran varteen saatiin Jan, joka soittaa nykyään Xysman riveissä ja bassoon Stalingrad Cowgirlsien basisti Henna.


title: Snipe Drive

text: Helmikuussa 2013 alkoi kolmannen albumin äänitykset Finnvoxilla Arto Tuunelan johdolla. Levyltä julkaistiin ensimmäinen single ja musiikkivideo "Eventide" kappaleesta marraskuussa 2013. Albumin julkaisi helmikuussa 2014 Snipe Driven yhtiö Piss Poor Company.


title: Snipe Drive

text: Musiikkiinsa vaikutteita yhtye on saanut muun muassa seuraavilta rockmusiikin vaikuttajilta: Billy Talent, Cold, Faith No More, Head Automatica, Incubus, Katatonia, Moments In Grace, Muse, My Chemical Romance, Nirvana, The Mars Volta ja Weezer


title: Pak Doo-Ik

text: Pak Doo-Ik (박두익 朴斗翼 s. 17. maaliskuuta 1942 Pjongjang, Pohjois-Korea) on entinen pohjoiskorealainen jalkapalloilija. Hänet muistetaan parhaiten siitä, että hän teki kuuluisan voittomaalin Italiaa vastaan vuoden 1966 kisoissa. Voiton jälkeen hänet palkattiin Pohjois-Korean armeijaan. Italialaisen urbaanilegendan mukaan Doo-Ik olisi ollut hammaslääkäri. Jalkapallouransa jälkeen hän on ollut töissä kuntosalilla.


title: PEC Zwolle

text: PEC Zwolle on alankomaalainen, Zwollessa perustettu jalkapallojoukkue, joka pelaa Eredivisiessä, Alankomaiden korkeimmalla sarjatasolla. Seura perustettiin 1910 nimellä PEC, ja nimettiin konkurssin jälkeen vuonna 1990 FC Zwolleksi. Uudelleen seura nimettiin PEC Zwolleksi 2014. Kausi 2018–2019 on Zwollen 19. Eredivisie-kausi. Se saavutti liigassa kahdeksannen sijan vuosina 1979 ja 2016 sekä kuudennen sijan vuonna 2015. Zwolle voitti Alankomaiden cupin mestaruuden keväällä 2014. Seura oli pelannut finaalissa kahdesti aiemmin, 1928 ja 1977, häviten molemmilla kerroilla.


title: PEC Zwolle

text: FC Zwolle perustettiin 12. kesäkuuta 1910 nimellä PEC, mikä muodostuu sanoista PH EDN Combinatie (PH EDN Yhdistys). Seura muodostui fuusiona Prins Hendrik’stä (1. huhtikuuta 1906, Prinssi Henry) ja Ende Desespereet Nimmer’stä (1904; Ja ei koskaan epätoivoinen). FC Zwolle on ollut ammattimainen jalkapalloseura 23. helmikuuta 1955 lähtien. Seuran nimi vaihdettiin PEC Zwolle’ksi 1971 ja PEC Zwolle ’82’ksi 1982.


title: PEC Zwolle

text: PEC oli yksi Zwollen kolmesta parhaasta jalkapalloseurasta yhdessä ZAC’n (perustettu 1893) ja Zwolsche Boys’n (1918) kanssa. ZAC yhdistettiin paikalliseen korkeampaan sosiaaliluokkaan, Zwolsche Boys yhdistettiin työläisluokkaan, kun taas PEC oli seura paikalliselle keskiluokalle. Näiden kolmen seuran välillä oli huomattava kilpailu, erityisesti Zwolsche Boys’in ja PEC’n välillä. Stadionit eivät pelkästään sijainneet kävelymatkan päässä toisistaan; seurat kohtasivat toisensa säännöllisesti liigaotteluissa.


title: PEC Zwolle

text: Huolimatta tästä kilpailutilanteesta, PEC ja Zwolsche Boys yhdistyivät 1969, ottaen nimen PEC. Vuonna 1971 siitä tuli PEC Zwolle, yrityksenä edistää Zwollen kaupungin imagoa. Vuonna 1977 PEC Zwolle ylsi KNVB Cupin finaaleihin, häviten FC Twentelle jatkoajalla ja menettäen nousun Eredivisie’en yhdellä pisteellä. Vuonna 1978 seura voitti Hollannin 1. divisioonan ja nousi Eredivisie’en ensimmäistä kertaa historiansa aikana. Ensimmäisellä kaudellaan Eredivisiessä seura sijoittui kahdeksanneksi, joka on Zwollen korkein sijoitus. Seuran vaikuttavin tulos tuolla kaudella oli 0-1 voitto PSV Eindhovenista. Joukkueella oli lahjakas pelaajaryhmä, jota edusti esimerkiksiRinus Israel. Raha pelaajahankintoihin tuli Slavenburgse Bank’lta, jota johti FC Zwolle’n puheenjohtaja Jan Willem van der Wal. Vuoteen 1982 mennessä seura oli rakennettu kuuden miljoonan velalla ja oli konkurssin partaalla.


title: PEC Zwolle

text: Todellinen omaisuuden kehittäjä Marten Eibrink otti vallan FC Zwollesta vuonna 1982. Hän onnistui pääsemään eroon velasta ja uudelleenrakentaa seura, josta esimerkkinä oli nimen vaihtaminen PEC Zwolle ’82:ksi. Hän myös järjesti seuran stadionin remontin ja päätti nimetä stadionin pääkatsomon Johan Cruijff -katsomoksi, koska Johan Cruijff oli pelannut viimeisen virallisen ottelunsa PEC Zwolle ’82:sta vastaan 13. toukokuuta 1984. Eibrink toi legendaarisia pelaajia seuraan, kuten esimerkiksi Piet Schrijversin, Johnny Repin ja Cees van Kootenin. Seura onnistui elpymisessä, mutta se jäi lyhytaikaiseksi. Vuonna 1985 PEC Zwolle ’82 putosi Hollannin 1. divisioonaan. Heidän onnistui kuitenkin palata takaisin yhden kauden sijoituttuaan sarjassa toiseksi. Tätä joukkuetta johti valmentaja Co Adriaanse. Kuitenkin Eibrink kasvatti jatkuvasti tyytymättömyyttä sponsoreissa ja paikallisissa viranomaisissa väittämällä heidän rakastavan seuraa vähemmän kuin hän rakasti ja hän jätti seuran 1988. Huolimatta lupaavasta alusta kaudella 1988/1989, PEC päätyi 16. sijalle, mikä tarkoitti tippumista alemmalle sarjatasolle. Taloudellinen kriisi paheni ja sponsorit kieltäytyivät sijoittamasta seuraan enää jatkossa. Pelaajien palkkoja ei voitu maksaa ja Slavenburgse Bank’in velka, jota johtokunta oli valvonut noin 10 vuoden ajan, tuli esille. Tämä johti seuran konkurssiin maaliskuussa 1990.


title: PEC Zwolle

text: Konkurssin jälkeen päätettiin, että seuran pitää katkaista kaikki siteet ongelmalliseen talouteen ja aloitettava uudelleen. Uudeksi nimeksi tuli FC Zwolle ja lisäksi se sai uuden organisaatiorakenteen, uudet sponsorit, uudet värit (sinivalkoiset paidat ja valkoiset shortsit vihreävalkoisten paitojen ja mustien shortsien tilalle) ja uuden johdon. Uuden seuran ensimmäinen vuosi oli hankala, mutta 1992/1993 jälkeen uusi joukkue, joka koostui lahjakkuuksista, kuten esimerkiksi Jaap Stam, Bert Konterman, Johan Hansma ja Henri van der Vegt, pelasi hyvää ja menestyksekästä jalkapalloa. Kaudella 1992/93 FC Zwolle jäi täpärästi noususta Eredivisie’en. KNVB Cupissa FC Zwolle pääsi neljännesvälieriin, häviten Feyenoordille rangaistuspotkukilpailussa.


title: PEC Zwolle

text: Usean epäonnistuneen play off -yrityksen jälkeen FC Zwolle onnistui vihdoinkin varmistamaan paluun Eredivisie’en voittamalla 1. divisioonan vuonna 2002. Eredivisie-kaudella 2002/03 seura jäi 16. sijalle ja välttäen kuitenkin putoamisen play offseissa. Seuraavalla kaudella Zwolle aloitti surkasti saavuttaen ainoastaan seitsemän pistettä kauden puoleenväliin mennessä. Zwolle kuitenkin kiri voittaen esimerkiksi SC Heerenveenin ja AZ Alkmaarin päätyen 16. sijalle ennen kauden viimeistä ottelua. Siinä Zwolle hävisi Feyenoordille 7-1, kun taas kilpailijat Vitesse ja RBC Roosendaal voittivat omat ottelunsa pudottaen Zwollen sarjan viimeiseksi.


title: PEC Zwolle

text: Kauden 2004-05 alussa FC Zwollea oli kaavailtu yhdeksi 1. divisioonan suosikeiksi, yhdessä Sparta Rotterdamin kanssa. Heracles Almelo kuitenkin voitti sarjan FC Zwollen jäädessä neljänneksi. Näin se päätyi pelaamaan karsintasarjan ykkösdivisioonan toiseksi ja kuudenneksi sijoittuneita joukkueita Spartaa ja Helmond Sportia sekä Eredivisien 17. sijoittunutta joukkuetta De Graafschapia vastaan. Zwolle kuitenkin jäi sarjan viimeiseksi


title: PEC Zwolle

text: Kausi 2005-06 alkoi hyvin FC Zwollen taistellessa sarjan kärjessä ensimmäisinä kuukausina. Kuitenkin tulos heikkeni marraskuussa ja joulukuussa. Vihaiset kannattajat uhkasivat valmentaja Hennie Spijkermania Excelsiorille kärsityn 0-5 kotitappion jälkeen ja Spijkerman erosikin muutamaa päivää myöhemmin. Seuran puheenjohtaja ilmoitti koventavansa otteitaan asianomaisten kannattajien suhteen ja sanoi joidenkin saaneen jo 9 vuoden porttikiellon stadionille. Spijkermanin seuraaja Harry Sinkgraven päätti kauden johdattamalla klubin karsintapeleihin, joissa Eredivisien Willem II osoittautui kuitenkinliian vahvaksi.


title: PEC Zwolle

text: Entinen Feyenoord ja Ajax -pelaaja Jan Everse, joka oli toiminut seurassa jo vuosina 1996-1999, esiteltiin uudeksi valmentajaksi.


title: Abja-Paluoja

text: Abja-Paluoja () on epäitsenäinen kaupunki ja entinen kaupunki Virossa, Viljandimaan maakunnassa, Mulgin kunnassa. Se on kunnan ja koko Mulgimaan keskuspaikka. Abja-Paluojan pinta-ala on 4,49 km². Sen väkiluku oli vuoden 2015 alussa 1 061.


title: Abja-Paluoja

text: Abja-Paluojan kaupunki yhdistyi Abjan kuntaan 11.6.1998 muodostaen uuden Abjan kunnan. Vuoden 2017 kuntauudistuksessa Abjan, Karksin ja Hallisten kunnat sekä Mõisakülan kaupunki yhdistyivät 24.10.2017 muodostaen uuden Mulgin kunnan.


title: Abja-Paluoja

text: Vuonna 2011 Abja-Paluojan epäitsenäisessä kaupungissa oli 1 084 asukasta, joista 1 023 (94,4 %) oli virolaisia, 33 (3,0 %) venäläisiä ja 27 (2,5 %) muita kansallisuuksia.


title: Lotta Wennäkoski

text: Lotta Annukka Wennäkoski (s. 8. helmikuuta 1970) on suomalainen taidemusiikin säveltäjä. Hän opiskeli viulunsoittoa Béla Bartók -konservatoriossa Budapestissä vuosina 1989–1990 sekä sävellystä Sibelius-Akatemiassa vuosina 1994–2000 opettajinaan Eero Hämeenniemi, Kaija Saariaho ja Paavo Heininen sekä Haagin kuninkaallisessa konservatoriossa 1998–99 opettajanaan Louis Andriessen.


title: Lotta Wennäkoski

text: Wennäkoski sävelsi aluksi kuunnelmien ja lyhytelokuvien musiikkia, sittemmin muun muassa laulusarjoja sekä kuoro- ja orkesteriteoksia. Hänen tunnetuimpia sävellyksiään ovat Esa-Pekka Salosen tilauksesta tehty "Sakara" (2003), "N! Naisen rakkautta ja elämää" (2002-03), jossa Wennäkosken musiikki yhdistyy Robert Schumannin laulutaiteeseen, huilukonsertto "Soie" (2009) sekä Ylen tilaama "Amor omnia" (2011–12) samannimiseen mykkäelokuvaan. Vuonna 2017 BBC tilasi Wennäkoskelta viisiminuuttisen orkesteriteoksen "Flounce" Proms-musiikkifestivaalin päätöskonserttiin. Säveltäjänä Wennäkoskea on luonnehdittu lyyrikoksi, ja hän on itse luonnehtinut liikkuvansa jännittävien äänenvärien ja perinteisempien eleiden kuten melodisten fragmenttien välimaastossa ja pitävänsä ilmavuutta ja selkeyttä ja tunteellisuutta tärkeinä. Wennäkoski on todennut olevansa kiinnostunut oopperasäveltämisestä, muttei sinfonioista.


title: Lotta Wennäkoski

text: Wennäkoski toimi Tampere Biennalen taiteellisena johtajana vuosien 2008 ja 2010 festivaalien ajan, Tapiola Sinfoniettan kausisäveltäjänä kaudella 2010-2011 ja suunnitteli kamariorkesteri Avanti!n 32. Suvisoitto-festivaalin ohjelmiston kesällä 2017. Hänen puolisonsa on bassoklarinetisti Heikki Nikula.


title: Lotta Wennäkoski

text: Vuonna 2014 Wennäkosken Laurus-nuorisokuorolle säveltämä ”Perhosen voima” kantaesitettiin Vantaan musiikkiopiston 50-vuotisjuhlakonsertissa.


title: Mikko Neuvonen

text: Mikko Neuvonen (s. 1990) on suomalainen muusikko ja näyttelijä. Näyttelijänä hänet tunnetaan muun muassa pääroolistaan vuonna 2008 MTV3-kanavalla esitetystä "Veljet"-sarjasta ja sen vuonna 2011 esitetystä jatko-osasta "Maailmanparantaja".


title: Mikko Neuvonen

text: Muusikkona Neuvonen esiintyy nimellä Mikko Heikinpoika.


title: Tammenlehvän sissit

text: Tammenlehvän sissit on Jorma Kurvisen kirjoittama sotaromaani, joka julkaistiin vuonna 1985. Kirja kertoo saksalaisesta komppaniasta, jolle on annettu tehtävä hakea Venäjälle jääneet saksalaiset miinat.


title: Tammenlehvän sissit

text: Salaisia miinoja kuljettanut saksalaispartio on joutunut venäläisten väijytykseen ja miinat ovat jääneet vihollisen puolelle. Ne on saatava sieltä takaisin ennen kuin Berliini saa vihiä asiasta. Norjasta tullut saksalaispartio on saanut tehtäväkseen hakea miinat. Saksalaisryhmän kapteeni Bauer pyytää Heikki Nivaa ja muutamaa muuta suomalaista mukaan Venäjälle naamioimaan miinojen noutamisen tavalliseksi partiomatkaksi. Suomalaisille partiomiehille on luvattu kullekin palkkioksi reissusta 100 000 Suomen markkaa ja kuukauden mittainen maatalousloma, omisti maata tai ei. Niva päättää pitkän harkinnan jälkeen lähteä saksalaisten mukaan. Näin saksalais-suomalainen partio elvyttää jo loppunutta aseveljeyttä pyrkiessään saamaan vihollisen puolelle jääneet salaiset miinat. Mutta venäläisetkin ovat kiinnostuneet miinoista ja niiden noutajista.


title: Kim Wilde

text: Kim Wilde (alun perin Kim Smith; 18. marraskuuta 1960 Chiswick, Lontoo, Yhdistynyt kuningaskunta) on englantilainen poplaulaja ja puutarhuri. Erityisen suosittu Wilde oli 1980-luvulla. Hänen menestyssävelmiään ovat muun muassa "Kids in America", "You Keep Me Hangin' On" (The Supremesin cover) sekä "You Came".


title: Kim Wilde

text: Wilde sai parhaan naissolistin (Best Female Vocalist) palkinnon British Phonographic Industrylta (nykyinen "Brits-palkinto") vuonna 1983 ja on myöhemmin ollut ehdolla kahdesti samassa kategoriassa. Hän on saanut lukuisia kulta-, hopea-, ja platinalevyjä ympäri maailman, kaikkiaan Wilden levyjä on myyty yli 30 miljoonaa yksikköä. Myös Wilden puutarha-aiheiset kirjat ovat menestyneet.


title: Kim Wilde

text: Kim Wilde on poplaulaja Marty Wilden (oikea nimi Reginald Smith) ja brittiläisessä The Vernons Girls -laulu- ja tanssiryhmässä esiintyneen Joyce Bakerin ensimmäinen lapsi. Vuonna 1980 Wilde suoritti tutkinnon St Albans College of Art & Design -koulussa. Samana vuonna hän teki sopimuksen Mickie Mostin levy-yhtiön RAK Recordsin kanssa.


title: Kim Wilde

text: Wilden debyyttisingle "Kids in America" julkaistiin tammikuussa 1981 ja se oli menestys eri puolilla Eurooppaa. Yhdysvalloissa single julkaistiin 1982, mutta menestys oli vaisumpaa kuin Euroopassa. "Kids in America" -kappaletta on pidetty Wilden tunnussävelmänä ja aikakautensa klassikkona.


title: Kim Wilde

text: Wilden ensialbumilta "Kim Wilde" nousivat hiteiksi lisäksi "Chequered Love" sekä "Water on Glass". Vuonna 1982 julkaistua "Select"-albumia myytiin myös yli miljoona yksikköä. Levyltä erottuivat sävelmät "Cambodia" ja "View From a Bridge". Vuonna 1983 julkaistu single "Love Blonde" ja kolmas albumi "Catch as Catch Can" menestyivät edeltäjiään heikommin, joten Wilde jätti RAK-yhtiön ja siirtyi MCA Recordsin leipiin kesällä 1984. Hänen uransa ensimmäinen jakso oli päättynyt.


title: Kim Wilde

text: Wilden ensimmäisellä MCA-yhtiön tuottamalla albumilla "Teases & Dares" oli kaksi kohtalaisesti menestynyttä hittiä, "The Second Time" sekä rockabilly-tyylinen "Rage to Love", joka kohosi Britannian Top 20 -listalle 1985. "Teases & Dares" oli Wilden neljäs albumi ja ensimmäinen, jolle hän itse teki sävellyksiä. Siihen asti kaikki Wilden sävelmät oli kirjoittanut Marty Wilde sekä Kim Wilden veli Ricki Wilde.


title: Kim Wilde

text: Vuonna 1986 ilmestyneelle viidennelle albumilleen "Another Step" Kim Wilde sävelsi kokonaan tai osittain kaikki kappaleet. Albumilta julkaistu "Schoolgirl" ei menestynyt Euroopassa eikä Australiassa. Wilden tulkinta The Supremes-klassikosta "You Keep Me Hangin' On" vuonna 1987 sen sijaan oli hänen ensimmäinen ykköshittinsä Yhdysvalloissa. Single menestyi niin ikään Australiassa sekä Kanadassa ja nousi Britanniassa listakakkoseksi. Myöhemmin Wilde myönsi, ettei hän "tuntenut laulua kovin hyvin" entuudestaan: "Tosiasiassa ryntäsimme studioon täynnä energiaa, ei niinkään kunnioitusta. Muunsimme laulua melkolailla ja mielestäni se menestyi juuri sen tähden niin hyvin. Se oli hyvin spontaani idea."


title: Kim Wilde

text: Seuraavia menestyssävelmiä olivat "Another Step (Closer to You)" (levytetty Juniorin kanssa) ja "Rockin' Around the Christmas Tree" (hyväntekeväisyyssingle, levytetty koomikko Mel Smithin kanssa). Vuonna 1988 Wilde julkaisi suurimman menestysalbuminsa, "Close". Se pysyi lähes kahdeksan kuukautta Britannian albumilistalla. Siltä irtosi kolme Top 10 -hittiä: "You Came", "Never Trust a Stranger" ja "Four Letter Word". Sävelmät "Love Is Holy" ja "If I Can't Have You" (coverversio Yvonne Ellimanin (Bee Geesin säveltämästä) kappaleesta elokuvasta "Saturday Night Fever") menestyivät Britanniassa 1990-luvun alussa.


title: Kim Wilde

text: 2000-luvun alussa Kim Wilde teki pitkästä aikaa kiertueita, lähinnä Britanniassa. Vuonna 2001 hän levytti kappaleen "Loved" kokoelma-albumille, josta yllättäen tuli menestys Belgiassa. Vuonna 2003 hän lauloi saksalaisen Nenan kanssa sävelmän "Anyplace, Anywhere, Anytime", joka menestyi eri puolilla Eurooppaa.


title: Kim Wilde

text: Vuonna 2006 Wilde teki sopimuksen levy-yhtiö EMI:n kanssa ja julkaisi ensimmäisen singlensä kymmenenneltä studioalbumiltaan "Never Say Never". Kappale "You Came 2006" menestyi useissa maissa ja oli hänen suurin soolohittinsä Saksassa sitten vuoden 1988. Toisen singlejulkaisun samalta albumilta valitsivat hänen ihailijansa nettiäänestyksessä. "Perfect Girl" julkaistiin marraskuussa 2006 ja se pysyi yhdeksän viikkoa Saksan listoilla. Kolmas single, "Together We Belong", julkaistiin maaliskuussa 2007. Kaikkiaan "Never Say Never" -albumilla on kahdeksan uutta sävelmää sekä viisi uutta versiota Wilden vanhoista hiteistä. Albumia ei ole julkaistu Britanniassa. "Never Say Never" -albumilta julkaistiin neljäs single, "Baby Obey Me", elokuussa 2007.


title: Kim Wilde

text: Suomessa Kim Wilde esiintyi 14. syyskuuta 2006 Helsingin Hartwall-areenalla järjestetyssä Elämä Lapselle -konsertissa. "Never Say Never" julkaistiin Suomessa 13. syyskuuta 2006.


title: Kim Wilde

text: Ensiraskautensa aikoihin Kim Wilden vanha kiinnostus puutarhanhoitoon heräsi henkiin ja hän alkoi opiskella alaa luodakseen omille lapsilleen puutarhan. Wilde teki myös puutarha-aiheista televisio-ohjelmaa BBC-yhtiölle. 2005 hänelle myönnettiin alan palkinto omasta puutarhastaan. Samana vuonna julkaistiin Wilden puutarhakirja "Gardening with Children". Sitä seurasi huhtikuussa 2006 teos "The First-time Gardener". Ensimmäinen kirja julkaistiin käännöksenä Espanjassa, Ranskassa, Tanskassa sekä Alankomaissa.


title: Kim Wilde

text:
1. syyskuuta 1996 Kim Wilde nai Hal Fowlerin. 3. tammikuuta 1998 syntyi pariskunnan esikoinen Harry Tristan. Kaksi vuotta myöhemmin, 13. tammikuuta 2000 syntyi Rose Elisabeth.
Wilde laajensi uraansa musikaalitaiteen puolelle vuosina 1996 ja 1997, jolloin hän esiintyi Lontoon West Endissä tuotannossa "Tommy".


title: Buzz! Megavisa

text: Buzz! Megavisa ("Buzz!: The Mega Quiz") on Relentless Sofwaren kehittämä ja Sony Computer Entertainmentin vuonna 2007 julkaisema "Buzz!"-pelisarjaan kuuluva yleistietokilpailu, josta löytyy 5 000 kysymystä höystettynä videoklipeillä ja musiikeilla.


title: Buzz! Megavisa

text: Pelissä on erityisesti maantietoon liittyvä Maailmanmatkaaja-kierros. Myös Aihepiiri-kierroksesta löytyy paljon useita kategorioita, kuten esimerkiksi TV, elokuvat, urheilu, eläimet ja julkisuuden henkilöt. Mysteerihaasteesta löytyy neljä erilaista minipeliä, joista yhdessä Buzz kyselee muun muassa onko väite faktaa vai fiktiota.


title: Jack White (musiikkituottaja)

text: Jack White (oikea nimi Horst Nußbaum; 2. syyskuuta 1940 Köln, Saksa) on saksalainen säveltäjä ja musiikkituottaja. Jack Whiten tallissa ovat työskennelleet useat tunnetut saksalaiset iskelmä- ja poplaulajat, kuten Tony Marshall, Jürgen Marcus, Roberto Blanco, Andrea Jürgens sekä Lena Valaitis. Myös yhdysvaltalaiset Paul Anka, Tony Christie, David Hasselhoff, Audrey Landers ja Laura Branigan ovat tehneet yhteistyötä Whiten kanssa.


title: Jack White (musiikkituottaja)

text: Nuoruudessaan Jack White pelasi jalkapalloa Viktoria Köln -joukkueessa. Hän oli Hennes Weisweilerin ”löytö”. Hänen jalkapallouransa jatkui FK Pirmasensin kautta PSV Eindhoveniin, jossa hän päätti ammattilaisuransa vuonna 1966.


title: Jack White (musiikkituottaja)

text: Vuonna 1967 Jack White julkaisi ensialbuminsa taiteilijanimellään ilman suurta menestystä. Hän keskittyi tuottamiseen ja säveltämiseen. 1970-luvun aikana hänen kynästään syntyi noin tuhat sävellystä, muun muassa kappale "Fußball ist unser Leben" Saksan jalkapallomaajoukkueelle vuonna 1974. Whiten tuottamia levyjä on myyty arviolta 600–700 miljoonaa yksikköä, kulta- ja platinalevyjä on kertynyt yli 400. Syyskuussa 1999 Jack White perusti Berliinissä Jack White Productions AG -yhtiön, jonka yhteistyökumppaneihin lukeutuu muun muassa Hansi Hinterseer. Jack Whiten uusiin löytöihin kuuluu israelilainen laulajatar Liel Kolet. Vuonna 2005 Jack White Productions AG tuotti puertoricolaisen VI Music -yhtiön kanssa Daddy Yankeen esittämän hitin "Gasolina". Syyskuussa 2006 Jack White tuotti saksalaisen kansanmusiikki-ikonin Heinon kanssa sävelmän "Wir tanzen Polka, denn wir lieben Germany".


title: Viimeinen lehmipoika

text: Viimeinen lehmipoika on suomalaisen laulajan Mikko Alatalon neljäs albumi. Sen julkaisi Love Records vuonna 1978.


title: Viimeinen lehmipoika

text: Romanttinen "Viimeinen lehmipoika" -albumi syntyi Harri Rinteen jo vuosia pöytälaatikkoonsa kirjoittamista erilaisista rakkausrunoista ja lauluideoista. Rinne ja Alatalo tekivät kappaleet valmiiksi ja saivat levyllisen uutta materiaalia. Albumi jäi kuitenkin hyvin vähälle huomiolle; kappaleet olivat liian "kypsiä" ja "aikuisia" nuorille faneille. Ajan henki oli mm. Pelle Miljoonan kapinahenkinen punk.


title: Viimeinen lehmipoika

text: "Viimeisen lehmipojan" kappaleista tärkeimpiä ovat mm. luopumisen tuskasta koskettavasti kertova "Hyvästi Mona", osittain espanjankielinen "Pequeña" sekä "Älä yhtään pelkää", joka on tiettävästi Suomen ensimmäinen texmex-levytys. Kappaleella soitti haitaria Pedro Hietanen. Koko albumilla soitti Alatalon kokoama Coitus Inc. -yhtye (Silvennoinen - Nordlund - Aronen, vahvistettuna Sinisalolla), jonka kosketinsoittajaksi ja tavalliseksi rivimuusikoksi Alatalo yritti - siinä epäonnistuen. Fanien näkemykset eivät kohdanneet laulajatähden näkemysten kanssa.


title: Viimeinen lehmipoika

text: Albumi oli viimeinen, jonka Mikko Alatalo teki Love Recordsille, tämän ajauduttua väistämättä konkurssiin.Coitus Inc.


title: Mikko Allinniemi

text: Mikko Allinniemi (s. 14. helmikuuta 1970 Vammala) on suomalainen taekwondoin ja ITF taekwondo liiton sertifioima Mestari. Hän on kilpaillut ITF:n (International Taekwon-Do Federation) kilpailuissa.


title: Mikko Allinniemi

text: Mikko Allinniemi aloitti taekwondon harjoittelun vuonna 1987. Maajoukkueessa hän debytoi vuonna 1994. Allinniemi on taekwondossa kansainvälisellä tasolla Suomen kokenein ja yksi parhaimmin menestyneistä urheilijoista. Allinniemen saavutuksiin kuuluvat hopeamitalit Euroopan-mestaruuskilpailuista vuosina 1994, 1996, 1998, 1999, ja pronssimitali vuonna 2005 ottelussa sarjassa alle 54 kilogrammaa. Lisäksi hän saavutti EM-pronssimitalin liikesarjoissa vuonna 2004. Mikko Allinniemen kilpailu-uran kruunasi pronssimitali MM-kisoissa vuonna 2007 ottelussa sarjassa alle 54 kg. Lisäksi hän oli sarjassa alle 54 kg vuoden 1994 MM-kisoissa sijaluvulla 5–8, ja vuoden 1997 MM-kisoissa sijaluvulla 9–16. Arvokisojen sijoituksien lisäksi Allinniemellä on lukuisia Pohjoismaiden ja Suomen mestaruuksia lajissaan.


title: Mikko Allinniemi

text: Kilpailu-uransa jälkeen Mikko Allinniemi on suuntautunut taekwon-don opettamiseen. Hän toimii päävalmentajana Suomen suurimmassa taekwondo-seurassa, Taekwon-Do Akatemiassa, jolla on toimintaa 40 paikkakunnalla. Hän on ollut myös maajoukkueen valmentaja. Allinniemen vyöarvo taekwondossa on 7. dan musta vyö, eli Mestari (24.6.2017 suoritettu Saksan Dorthmundissa pidetyssä mestarivyökokeessa). Hänen harjoitus- ja opetusfilosofiaansa kuuluu perehtyminen kamppailulajeihin laaja-alaisesti, ja hän soveltaakin muun muassa itsepuolustusta opettaessaan perinteisten taekwondo-tekniikoiden ohella muun muassa filippiiniläisiä kamppailulajeja. Koulutukseltaan hän on rakennusarkkitehti.


title: Joseph Hooker

text: Joseph Hooker (13. marraskuuta 1814 – 31. lokakuuta 1879), tunnetaan myös lempinimellä ”Fighting Joe”, oli Yhdysvaltain armeijan ammattisotilas ja Pohjoisvaltioiden Unionin kenraali Yhdysvaltain sisällissodassa. Vaikka hän palveli koko sodan ajan, yleensä menestyksellisesti, hänet muistetaan parhaiten tappiostaan Robert E. Leelle Chancellorsvillen taistelussa vuonna 1863.


title: Joseph Hooker

text: Hooker syntyi Hadleyssä Massachusettsissa Amerikan vapaussodassa taistelleen kapteenin pojanpojaksi. Hän sai alkeiskoulutuksensa paikallisessa Hopkinsin akatemiassa. Hän valmistui Yhdysvaltain sotilasakatemiasta 1837 ja sai nimityksen kakkosluutnantiksi 1. Yhdysvaltain tykistöön. Hänen ensimmäinen komennuksensa oli Floridassa, missä hän taisteli toisessa seminolisodassa. Hän palveli Yhdysvaltain-Meksikon sodassa esikuntatehtävissä kenraalien Zachary Taylorin ja Winfield Scottin sotaretkillä aikana. Hän sai kolme väliaikaista ylennystä urheudestaan taistelukentällä ja hyvin suoritetuista esikuntatehtävistä: Monterreyssä (kapteeniksi), National Bridgessä (majuriksi) ja Chapultepecissä (everstiluutnantti). Sisällissodan puhjettua hän anoi nimitystä, mutta ei aluksi saanut sitä ja joutui lainaamaan rahaa, jotta saattoi matkustaa Kaliforniasta itään. Bull Runin jälkeen 1861 hän kirjoitti presidentti Lincolnille ja saikin nimityksen prikaatinkenraaliksi. Virginian niemimaan sotaretkellä 1862 hän komensi III armeijakunnan 2. divisioonaa ja taisteli Williamsburgissa onnistuneesti 5. toukokuuta 1862. Taistelun jälkeen hänet ylennettiin kenraalimajuriksi, ja hän otti osaa myös Seven Pinesin taisteluun.


title: Joseph Hooker

text: Kenraali George B. McClellanin peräännyttyä Richmondista Hooker siirrettiin kenraalimajuri John Popen alaisuuteen Virginiaan. Hooker palasi kuitenkin joukkoineen samana vuonna Potomacin armeijaan, ja hän taisteli South Mountainissa ja Antietamissa. Antietamin taistelussa hänen joukkonsa käynnisti Yhdysvaltain historian verisimmän hyökkäyksen, taisteli Stonewall Jacksonin joukkoja vastaan ja ajoi ne kohti etelää. Hooker haavoittui taistelussa jalkaan. Hän komensi Fredericsburgin taistelun aikaan joulukuussa 1862 sekä III että V unionin armeijakuntaa, ja riitautui kenraalimajuri Ambrose Burnsiden kanssa tämän määrättyä Hookerin joukot 14 kertaa turhaan hyökkäykseen. Lincolnin kärsivällisyys kuitenkin loppui ja hän siirsi McClellanin seuraajan Burnsiden pois komennosta.


title: Joseph Hooker

text: 26. tammikuuta 1863 Hookerista tuli Potomacin armeijan komentaja. Hän kuitenkin kärsi Leelle nöyryyttävän tappion Chancellorsvillen taistelussa, ja 28. kesäkuuta juuri ennen Gettysburgin taistelua Lincoln siirsi hänet pois armeijan komennosta ja nimitti kenraalimajuri George B. Meaden hänen tilalleen. Hooker siirrettiin vahvistamaan Cumberlandin armeijaa Chattanoogan lähelle Tennesseehen. Hän taisteli Lookout Mountainissa ja Chattanoogassa, mutta hänen suuresta roolistaan huolimatta William Tecumseh Sherman sai kunnian jälkimmäisen voitosta itselleen.


title: Joseph Hooker

text: Sodan jälkeen Hooker kärsi huonosta terveydestä ja halvaantui osittain sydäninfarktin seurauksena. Vuonna 1868 hän erosi unionin armeijasta kenraalimajurina. Hän kuoli vierailulla Garden Cityyn New Yorkiin ja on haudattu Spring Groven hautausmaahan Cincinnatissa Ohiossa vaimonsa kotikaupungissa.


title: Joseph Hooker

text: Luonteeltaan Hookeria on kuvailtu riidanhaluiseksi ja epäkunnioittavaksi esimiehiään kohtaan. Hooker oli viinaan menevä mies ja kenraalina ollessaan hänen päämajansa tuli tunnetuksi runsaasta alkoholinkäytöstä ja lukuisista sotilaita viihdyttäneistä prostituoiduista. Laajalle levinneen urbaanilegendan mukaan englannin kielen prostituoitua tarkoittava alatyylinen ilmaisu "hooker" olisi saanut nimensä juuri Joseph Hookerin nimestä. Legenda ei kuitenkaan pidä paikkansa, sillä todellisuudessa "hooker"-sanaa käytettiin tässä yhteydessä jo ainakin 1830-luvulla.


title: Taekwon-Do Akatemia

text: Taekwon-Do Akatemia on suomalainen taekwon-do-seuraliittymä. Se kuuluu SITF:iin (Suomen ITF Taekwon-Do ry), SLU:uun (Suomen Liikunta ja Urheilu), AETF:iin (All European Taekwon-Do Federation) ja toimii ITF (International Taekwon-Do Federation) -maailmanliiton alaisuudessa. Taekwon-Do Akatemialla on toimintaa noin 40:llä paikkakunnalla Tampereelta Muonioon, toiminnan painopisteen ollessa Oulun seudun sekä Lapin ja Kainuun alueilla. Rekisteröityjä jäseniä siinä on yli 2 000. Seuran päävalmentajana toimii Mikko Allinniemi.


title: Suomen ITF Taekwon-Do

text: Suomen ITF Taekwon-Do ry (SITF) on perustettu vuonna 1986. SITF:llä on 30 jäsenseuraa ja noin 1500 harrastajaa yli 40 paikkakunnalla Helsingistä Muonioon. SITF:n puheenjohtajana toimii mestari Thierry Meyour.


title: Suomen ITF Taekwon-Do

text: SITF on Suomen Liikunta ja Urheilu ry:n (SLU) ja Nuori Suomi ry:n jäsen. Lajillisina kattojärjestöinä toimivat International Taekwon-Do Federation (ITF) ja All European Taekwon-Do Federation (AETF). SITF:n tarkoitus on auttaa Suomessa toimivia jäsenseurojaan toimimaan ITF:n sääntöjen mukaisesti ja harjoittamaan Kenraali Choi Hong Hi’n kehittämää Taekwon-Doa, Koreasta lähtöisin olevaa taistelu- ja itsepuolustuslajia. ITF Taekwondossa on kuusi eriväristä vyötä ja niiden lisäksi niihin kuuluvat merkit (lapset ja juniorit) ja mustassa vyössä on arvoja 9 dan. asti.


title: Suomen ITF Taekwon-Do

text: SITF:n tarkoituksena on kehittää liikuntaharrastusta eri ikäisten ihmisten parissa ja toimia niin, että mahdollisimman moni seuran jäsen harrastaisi kunto-, kilpa- tai huippu-urheilua edellytystensä ja tarpeidensa mukaisesti. SITF:n toiminnan perustana ovat liikunnan eettiset arvot ja urheilun Reilun Pelin periaatteet. Toiminnassa pyritään edistämään sukupuolten välistä tasa-arvoa.


title: Joshua Chamberlain

text: Joshua Lawrence Chamberlain (8. syyskuuta 1828 – 24. helmikuuta 1914) oli yhdysvaltalainen Mainen osavaltiosta kotoisin ollut collegeprofessori, joka lähti vapaaehtoisena Yhdysvaltain sisällissotaan ilman minkäänlaista muodollista sotilaskoulutusta. Hänestä tuli prikaatikenraali ja suuresti kunnioitettu unionin upseeri. Hän oli syntynyt Brewerissä Mainessa, ja oli naimisissa Fanny Adamsin kanssa. Vuonna 1855 hän aloitti retoriikan professorina Bowdoin Collegessa. Sisällissodan syttyessä hän liittyi 20. Mainen rykmenttiin, josta tuli osa Potomacin armeijaa. Samassa yksikössä palveli myös hänen veljensä Thomas.


title: Joshua Chamberlain

text:
Chamberlain otti osaa Antietamin ja Fredericksburgin taisteluihin, joista jälkimmäisessä rykmentti vietti karmivan yön taistelukentällä ruumiiden seassa ja vihollisen tulen alaisena. Chamberlain ylennettiin rykmentin everstiksi kesäkuussa 1863.
Gettysburgin taistelun toisena päivänä Chamberlain ja 20. mainelainen rykmentti puolustivat Little Round Top -nimistä kukkulaa eversti Strong Vincentin alaisina yhdessä 83. Pennsylvanian, 44. New Yorkin ja 66. Michiganin rykmenttien kanssa. Vastassaan heillä oli 15. alabamalainen rykmentti komentajanaan eversti William C. Oates. Taistelut kukkulasta olivat raivoisia ja etelävaltiolaiset hyökkäsivät uudestaan ja uudestaan, mutta joka kerta hyökkäykset torjuttiin. Ammusten vähyydestä ja mieshukasta kärsivä mainelaisrykmentti aloitti pistinhyökkäyksen Chamberlainin käskystä. Mainelaisten hyökkäys alas kukkulanrinnettä heitti alabamalaiset kukkulalta alas. Hyökkäys oli menestys ja Chamberlain sai paljon vankeja.


title: Joshua Chamberlain

text: Chamberlainia alettiin hyökkäyksen jälkeen nimittää ”Little Round Topin leijonaksi”. Hän sairastui taistelun jälkeen malariaan ja joutui vetäytymään vuodeksi pois taistelukentiltä. Vuonna 1864 hän palasi prikaatikenraalina ja taisteli River's Salientissa. Aikaisin 1865 hän sai komentoonsa prikaatin V armeijakunnasta. Hän oli mukana 20 taistelussa, kuusi hevosta ammuttiin hänen altaan ja hän haavoittui kuudesti. Presidentti Abraham Lincoln nimitti hänet kenraalimajuriksi ennen sodan loppua. Gettysburgin taistelussa osoittamastaan urheudesta hän sai kunniamitalin ja sai myös komentaa jalkaväkeä Robert E. Leen antautumisseremoniassa Appomattoxin käräjätalolla.


title: Joshua Chamberlain

text: Sodan jälkeen hän oli neljä kautta, tammikuusta 1867 tammikuuhun 1871, Mainen kuvernöörinä ja oli myös Bowdoin Collegen presidentti. Hän kuoli sodan aiheuttamiin haavoihin 85 vuoden ikäisenä Portlandissa, Mainessa. Hänet on haudattu Pine Groven hautausmaahan Brunswickiin.


title: All European Taekwon-Do Federation

text: All European Taekwon-Do Federation (AETF) on taekwondon eurooppalainen keskusjärjestö. Se toimii International Taekwon-Do Federation (ITF)-maailmanliiton alaisuudessa ja hallinnoi lajin toimintaa Euroopan alueella. Näkyvimpänä toimenaan AETF järjestää vuosittain taekwon-don EM-kisat.


title: All European Taekwon-Do Federation

text: Järjestön päämaja sijaitsee Lublinissa, Puolassa.


title: Juhani Brander

text: Juhani Brander (s. 17. toukokuuta 1978 Turku) on suomalainen kirjailija, kirjallisuuskriitikko, kolumnisti ja runoilija.


title: Juhani Brander

text: Brander on Suomen Kirjailijaliiton jäsen vuodesta 2004. Brander toimii Aamulehden, Turun Sanomien ja Satakunnan Kansan kriitikkona. Hän pääsi ainoana suomalaisena Best European Fiction 2010 -julkaisuun.


title: Nuku pommiin

text: Nuku pommiin on Timo Kojon esittämä kappale, jolla hän edusti Suomea vuoden 1982 Eurovision laulukilpailussa. Kappaleen sävelsi Jim Pembroke ja sanoitti Juice Leskinen.


title: Nuku pommiin

text: Kappale jäi loppukilpailussa viimeiselle sijalle saamatta ainuttakaan pistettä. Se on nykyisen pistelaskutavan aikana Suomen Euroviisuhistorian heikoimmin menestynyt kappale. Edellisen kerran Suomen kappale jätettiin pisteittä vuonna 1965.


title: Nuku pommiin

text: Laulukilpailussa Kojon mukana lavalla esiintyivät Pave Maijanen (kitara), Juha Björninen (kitarasoolo), Heikki "Häkä" Virtanen (basso), Jim Pembroke (kosketinsoittimet ja rumpu) sekä Keimo Hirvonen (rummut).


title: Nuku pommiin

text: Kojo itse oli kisan jälkeisessä lehtihaastattelussa tyytyväinen nollatulokseensa:”Mikä onni, ettei tullut jotain tuollaista mitätöntä kolmea tai neljää pistettä. Vain ensimmäinen ja viimeinen muistetaan!”


title: Ahti Rytkönen

text: Ahti Aarno Rytkönen (23. maaliskuuta 1899 Ilmajoki – 21. heinäkuuta 1989 Hyvinkää) oli kielitieteilijä, professori h.c. Vanhemmat: Antti Juhani Rytkönen ja Olga o.s. Söderman.


title: Ahti Rytkönen

text: Rytkönen syntyi Ilmajoella, mistä perhe muutti pian hänen syntymänsä jälkeen Lahteen ja sen jälkeen Helsinkiin. Hän valmistui ylioppilaaksi Helsingin normaalilyseosta 1917. Hän opetti opiskelujensa ohessa viransijaisena kansakouluissa Iitin Sitikkalassa ja Rautalammin Saikarissa. Valmistuttuaan kansakoulunopettajaksi 1920 hän toimi opettajana Maaningan Tuovinlahdella vuoteen 1923 asti opiskellen samalla Helsingin yliopistossa. Vuonna 1924 hän suoritti filosofian kandidaatin tutkinnon.


title: Ahti Rytkönen

text: Rytkönen oli erityisen kiinnostunut kansatieteestä ja kielen piirteistä. Maaningalla opettaessaan hän kirjoitti innokkaasti muistiin paikallisilta koululaisilta kuulemiaan murreilmaisuja. Vuonna 1923 hän pääsi Suomen sanakirjasäätiön sanastajaksi eli aineiston kerääjäksi suomen kansankielen sanakirjaa varten. Rytkönen keräsikin ahkerasti sanoja erityisesti Pohjois-Savossa ja Kainuussa. Hän keräsi matkoillaan kokonaista 30 000 sanalippua ja 6000 kansanrunoa. Sanojenkeruumatkoillaan Rytkönen harrasti myös valokuvausta, ja tuloksena oli mittava valokuvakokoelma. Kuviin tallennetui kattava kirjo pohjoissavolaista elämäntapaa. Rytkönen laati keräämäästään aineistosta kolme pääteostaan "Savupirttien kansaa" (1931), "Tuohitorven mailta" (1933) ja "Tuulastulilta ja karhumailta" (1935).


title: Ahti Rytkönen

text: Vuosina 1933-38 Rytkönen oli Nykysuomen sanakirjan aputoimittajana. Hän laati väitöskirjaa savolaismurteiden ilmaisuista, mutta se torjuttiin sen aikaisissa yliopistopiireissä. Suomen kielen tutkimus oli tuon ajan yliopistomaailmassa painottunut länsimurteisiin, ja itämurteiden kirjavaa ilmaisutapaa joko vieroksuttiin tai sitä ei tunnettu. Lisäksi 1930-luvun akateeminen ilmapiiri ei sallinut näkemyksiä jotka kyseenalaistivat tunnettujen kielitieteilijöiden teesejä. Rytkösen väitettiin keksineen murreilmaisuja itse ja häntä vaadittiin tekemään väitöskirjaansa perustavan laatuisia muutoksia joihin hän ei suostunut. Jyrkimpiin kriitikoihin kuului professori Erkki Itkonen.


title: Ahti Rytkönen

text: Vuonna 1939 Rytkönen siirtyi pois Helsingistä saatuaan suomen kielen lehtorin paikan Jyväskylän kasvatusopillisessa korkeakoulussa. Jyväskylään oli savustettu Helsingistä eräs toinenkin "kerettiläinen" kielitieteilijä, Aarni Penttilä, jonka kanssa Rytkönen ystävystyi. Maaliskuussa 1940 oli jo selvinnyt että Rytkösen Helsingin yliopistolla tekemä väitöskirja "Eräiden itämerensuomen tm-sanojen historiaa" ei menisi läpi, ja niinpä hän hylkäsi ajatuksen väitöskirjasta ja päätti julkaista sen sellaisenaan. Rytkönen viihtyi hyvin Jyväskylässä, ja työskenteli lehtorina eläkkeelle jäämiseensä saakka vuoteen 1965. Vuonna 1964 Tasavallan Presidentti myönsi hänelle professorin arvon.Lisäksi lukuisia kirjoituksia kieli- ja kansatieteen aloilta.


title: Bock

text: Bock on vanha ruotsin- ja saksankielinen sukunimi.


title: Bock

text: Helsingin pitäjän Bock-suku oli seudun vanhimpia vapaamiessukuja. Suvun kantaisä Nisse Pederson af Boxbacka sai rälssioikeudet Pukinmäessä vuonna 1435. Nykyään tilan nimi on Pukinmäen kartano.


title: Bock

text: Yksi Bock-niminen suku (Bock af Bukkila, Ruotsin ritarihuoneen aatelissuku n:o 247) omisti Pukkilan kartanon Piikkiössä 1540-luvulta alkaen.


title: Bock

text: Suomalaisessa paikannimistössä Bock-nimi esiintyy useimmiten kirjoitusmuodossa "Box", joka on Bock-sanan genetiivi (Bock's). Tällaisia nimiä ovat muun muassa edellä mainittu Boxbacka (nyk. Bocksbacka, suom. Pukinmäki) sekä Snappertunan kylät Box ja Boxby. Boxström-sukunimi on jäljitetty Snappertunan Boxiin.


title: RoboCop (vuoden 2003 videopeli)

text: RoboCop on RoboCop -elokuviin perustuva videopeli. Se keskittyy nimensä mukaan RoboCopin tehtävään pysäyttää OCP:n juonet. Pelin julkaisi Titus Software Corporation vuodelle 2003.


title: RoboCop (vuoden 2003 videopeli)

text: Pelissä seikkailaan päähahmolla RoboCopilla, jonka tehtävänä on selvittää OCP:n pahaenteinen juoni. Paikallinen rikollisjoukko myy uutta synteettistä huumetta ja voimakas tietokoneaivoilla varustettu kyborgi MIND aiheuttavat RoboCopille harmia. Nämä kaksi ongelmaa täytyy kaapata, tuhota tai pidättää etsien samalla vihjeitä ja todisteita, sekä muistaa suojella viattomia ihmisiä.


title: RoboCop (vuoden 2003 videopeli)

text: Pelissä on yhteensä yhdeksän tehtävää, kuten Bronx, City dump, varastorakennus, rautatehdas, tuomiokirkko, MIND kätkö, rannikkoalusta, MIND päämaja, OCP torni. Käytössä on myös kuusi eri asetta: Beretta, automaatti kivääri, Cobra tykki, raketti laukaisin, plasma-ase ja sähköstaattinen. Mukana on yli kolmekymmentä eri rikollista, kuten ihmisiä, robotteja ja eläimiä.


title: Ragnarök (täsmennyssivu)

text: Ragnarök on skandinaavisen mytologian maailmanlopun taistelu. Sanalla voidaan tarkoittaa myös seuraavia asioita:


title: Kaliforniannaamiokerttuli

text: Kaliforniannaamiokerttuli ("Geothlypis beldingi") on uhanalainen Baja Californiassa elävä lintu. Laji on nimetty Lyman Beldingin kunniaksi.